title: Sukkanauhakäärmeet

text: Nimensä sukkanauhakäärmeet ovat saaneet siitä, että useimmilla lajeilla on kolme juovaa, jotka ulottuvat takaraivosta häntään asti. Tästä huolimatta on olemassa myös lajeja ja luonnossa esiintyviä värimuotoja, joilla on vain yksi tai kaksi juovaa, tai ei juovia lainkaan. Sukkanauhakäärme kasvaa lajista ja sukupuolesta riippuen 45–160 senttimetriä pitkäksi. Ne voivat elää 15–20-vuotiaaksi, mutta elinikä vaihtelee sukupuolen ja lajin mukaan. Koiraiden elinikä on usein huomattavasti lyhyempi kuin naaraiden. Se ei ole kuristajakäärme, eikä sillä ole varsinaisia myrkkyhampaita, mutta sillä on Duvernoy'n rauhanen, joka toimittaa samaa tehtävää tarhakäärmeissä, kuin myrkkyrauhaset esimerkiksi kyissä. Sukkanauhakäärmeillä on myös yläleuassa kaksi suurentunutta hammasta kummallakin puolella, jotka eivät kuitenkaan sovellu myrkyn ruiskuttamiseen, johtuen siitä, etteivät ne ole ontot eikä niissä ole uraa, jota pitkin myrkky pääsisi saaliiseen. Sukkanauhakäärmeet ovat siis hyvin lievästi myrkyllisiä, mutta myrkky vaikuttaa tehoavan lähinnä sammakkoeläimiin ja käärmettä pidetään täysin harmittomana ihmiselle.


title: Sukkanauhakäärmeet

text: Sukkanauhakäärmeitä elää Pohjois- ja Keski-Amerikassa, Kanadasta Costa Ricaan. Niitä löytää usein pienten vesistöjen läheisyydestä, mutta useimmat lajit eivät ole akvaattisia. Ne syövät luonnossa sammakkoeläimiä ja niiden toukkia, kalaa, matoja ja etanoita sekä jotkin lajit myös jyrsijöitä. Toisin kuin usein luullaan, sukkanauhakäärmeet eivät syö hyönteisiä. Erikoistumattomuus lienee syynä siihen, että sukkanauhakäärmeet menestyvät niin monenlaisessa ympäristössä. Sukkanauhakäärmeiden ekologinen lokero muistuttaa pitkälti eurooppalaisen rantakäärmeen lokeroa, mutta tietyissä osissa Pohjois- ja Keski-Amerikkaa, tietyt lajit ovat täyttäneet Nerodia-suvun vesikäärmeiden muualla täyttämät lokerot.


title: Sukkanauhakäärmeet

text: Tiettävästi suurin sukkanauhakäärmeiden keskittymä sijaitsee Kanadan Manitobassa, jossa Narcissen käärmepesissä talvehtii ("Thamnophis sirtalis parietalis") vuosittain 50 000–75 000 yksilöä.


title: Sukkanauhakäärmeet

text: Sukkanauhakäärme on suosittu lemmikkikäärme. Se on pienikokoinen, mutta hyvin aktiivinen päiväsaikaankin ja sietää jokseenkin hyvin käsittelyä. Sitä ei kuitenkaan voida pitää helppona hoidokkina ja se voi olla yllättävän herkkä.


title: Sukkanauhakäärmeet

text: Suomessa sammakkoeläimien pyydystäminen on kiellettyä, minkä johdosta sukkanauhakäärmeitä ruokitaan terraario-oloissa kalalla, madoilla ja hiirillä. Vääränlainen ruokavalio aiheuttaa hyvin helposti terveysongelmia, sillä monet kalalajit (esimerkiksi särkikalat, silakka ja kultakalat) sisältävät tiaminaasi-entsyymiä, joka hajottaa hermoston toiminnan ja luuston kannalta tärkeää tiamiinia.


title: Sukkanauhakäärmeet

text: Sukkanauhakäärmeestä on jalostettu useita värimuotoja: Luonnossa yleisesti esiintyvien lisäksi esimerkiksi amelanistinen, erytristinen, anerytistinen, hypoerytristinen, snow, leukistinen, hypomelanistinen, melanistinen, flame ja monia muita.


title: Jooninen

text: Jooninen on Heinrich Glareanin vuonna 1547 antama nimi hänen määrittelemälleen uudelle kirkkosävellajille, hänen käyttämänsä numeroinnin mukaan 11. moodille, jossa sävelala ulottui C:stä oktaavia korkeammalla olevaan C:hen, ja jonka dominanttina ("tenor") toiminut G jakoi puhtaan kvintin laajuiseen pentakordiin (kokoaskel-kokoaskel-puoliaskel-kokoaskel) ja puhtaan kvartin laajuiseen tetrakordiin (kokoaskel-kokoaskel-puoliaskel): C D E F G + G A B C. Tämä asteikko on oleellisesti sama kuin myöhemmän tonaalisen musiikin duuriasteikko.


title: Jooninen

text: Ennen Glareania vallinneen käsityksen mukaan kirkkosävellajeja oli kahdeksan: "autenttiset" asteikot jotka alkavat sävelistä D, E, F ja G


title: Jooninen

text: Glareanin 12. moodi oli joonisen moodin plagaalinen muunnos, "hypojooninen". Siinäkin "finalis"-sävelenä oli C, mutta sävelala ulottui sen alapuolella olevasta G:stä seuraavaan ylempään G:hen, ja "tenor" -sävelenä oli E.


title: Jooninen

text: Jo keskiajalla oli lyydisessä sävellajissa usein käytetty H:n sijasta puoliaskelen verran alempaa B:tä, jolloin tämä asteikko oli sekin aivan joonisen eli nykyisen duuriasteikon kaltainen, vaikkakin toisella korkeudella kuin C:stä alkava jooninen. Ennen Glareania ei joonista asteikkoa kuitenkaan ollut tunnustettu omaksi sävellajikseen.


title: Jooninen

text: Jo vuosisatoja on yleensä ajateltu, että duuri ja molli, joihin lähes koko myöhempi eurooppalainen klassinen musiikki perustuu, syntyivät joonisesta ja aiolisesta kirkkosävellajista, kun soinnullisuus syrjäytti renessanssin aikaisen polyfonian. Tämä käsitys kuitenkin yksinkertaistaa asiaa liiaksi. Onkin väitetty, että Glareanin uudet moodit olivat lähinnä vain teoreetikkojen alustava ja sellaisena lyhytaikaiseksi jäänyt yritys selittää aikansa ilmiöitä, jotka vähitellen johtivat kirkkosävellajien korvautumiseen duurilla ja mollilla.


title: Jukka Järvinen (muusikko)

text: Jukka ”Jukkis” Järvinen on suomalainen kosketinsoittaja, joka tunnetaan erityisesti Popeda-yhtyeestä. Järvinen vaikutti yhtyeessä vuosina 1986–1999, kauemmin kuin muut Popedan kosketinsoittajat. Ennen Popedaa Järvinen oli soittanut muun muassa Kairo-nimisessä yhtyeessä.


title: Jukka Järvinen (muusikko)

text: Loppuvuodesta 2000 ilmestyi Järvisen urkumusiikkia sisältävä soolosingle ”Hulluna tisseihin”, jota painettiin 500 kappaletta. Singlellä on kaksi kappaletta, ”Puhu hiljaa rakkaudesta” ja Bonanza-tv-sarjan teema. Rap-artisti Petri Nygård vieraili levyllä. Singlen kannessa poseerasi pornotähti Sabina.


title: Satya Yuga

text: Satya Yuga (Devanagari: सत्य युग), myös Sat Yuga, Krta Yuga ja Krita Yuga, on "Totuuden Yuga" hindulaisuuteen liittyvä aikakausi, jolloin jumalat hallitsevat ihmistä, ja jokainen ilmentymä tai teko on lähellä puhdasta aatetta ja ihmiskunnan sisäinen hyvyys hallitsee korkeimpana. Sitä viitataan joskus "Kultaiseksi ajaksi".


title: Satya Yuga

text: Yugien sanotaan seuraavan toisiaan melkein loputtomasti. Täydellisen Satya Yugan jälkeen, aleneminen merkitsee "Treta Yugan" tuloa. Seuraava aleneminen tuo "Dwapara Yugan", ja sitten viimeinen ja pimeä "Kali Yuga", pahuuden aika, jolloin ihminen tappaa toisen. Viimeisen syklin lopussa Jumalallisen Olennon sanotaan syntyvän ja palauttavan oikeudenmukaisuuden, mistä alkaa uusi Satya Yuga.


title: Make a Star

text: Make a Star on Dope Stars Inc.:in vuonna 2006 julkaisema EP-levy.


title: Anders Eriksson

text: Anders Eriksson voi viitata ainakin seuraaviin henkilöihin:


title: Onni Halla

text:
Onni Johannes Halla (vuoteen 1904 Karlsson, vuoteen 1920 Suominen; 27. lokakuuta 1899 Rauma – 27. kesäkuuta 1981 Vihti) oli suomalainen opettaja, kirjailija ja kirjallisuuskriitikko. Halla oli Tulenkantajat-ryhmän keskeisiä henkilöitä.
Halla eli lapsuusvuotensa niukoissa oloissa isovanhempiensa luona Rauman maalaiskunnan Kollan kylässä. Äiti Aina Karlsson oli muuttanut Yhdysvaltoihin pojan ollessa puolivuotias ja isän arvellaan olleen merimies. Käytyään kansakoulun Halla pääsi 1917 opiskelemaan Rauman seminaariin ja valmistui sieltä kansakoulunopettajaksi 1922. Hän toimi sitten opettajana Raumalla 1922–1927 ja Vihdin Otalammella 1927–1960.


title: Onni Halla

text: Halla pääsi Nuori Voima -kirjallisuuslehden ja Nuoren Voiman Liiton kautta yhteyteen muiden nuorten aloittelevien kirjailijoiden kanssa. Hän oli mukana perustamassa Tulenkantajat-ryhmää ja kuului sen ydinjoukkoon yhdessä Olavi Paavolaisen, Katri Valan, Elina Vaaran, Lauri Viljasen, Yrjö Jylhän ja Ilmari Pimiän kanssa. Tulenkantajat kokoontuivat usein Vihtiin Hallan asunnolle, ja vuonna 1930 vietetyt Onnin-päiväjuhlat olivat Tulenkantajien viimeinen kokoontuminen ennen ryhmän hajoamista. Monilla Tulenkantajat-ryhmän jäsenillä oli myöhemmin kesäasunto Vihdissä.


title: Onni Halla

text: Hallan esikoisromaani "Mustat loimet" oli maaseudulle sijoittuva kansankuvaus. Kirja sai hyvät arvostelut mutta sen myynti jäi vähäiseksi. Seuraavan omaelämäkerrallisen romaaninsa "Pentti Harjun nuoruus" Halla julkaisi vasta 1946. Tunnetuin Hallan romaaneista oli 1949 ilmestynyt "Oudot virrat" jonka pohjana oli pari vuotta aikaisemmin suurta huomiota julkisuudessa saanut mustasukkaisuusmurha. Tästä romaanista Halla sai 1950 valtion kirjallisuuspalkinnon, ja sen pohjalta Aarne Tarkas käsikirjoitti ja ohjasi elokuvan "Olemme kaikki syyllisiä" (1954).


title: Kesä ja yö

text: Kesä ja yö on Einin esittämä musiikkikappale, joka levytettiin vuonna 1984 ja julkaistiin vuonna 1985 singlenä "Kellot käy" -kappaleen kanssa. Kappaleen sävelsi Veikko Samuli ja sanoitti Raul Reiman.


title: Kesä ja yö

text: Levytysaikaan kappale ei saanut suurta huomiota, mutta 2000-luvulla kappale nousi suosioon.


title: Kesä ja yö

text: Kappale kuultiin Ere Kokkosen vuonna 1984 valmistuneessa elokuvassa "Uuno Turhapuro armeijan leivissä", jossa Eini on cameoroolissa ja esittää sen ravintolakabinetissa juhliville Uuno Turhapurolle, Härski Hartikaiselle ja Sörsselssönille. Kappaleesta tehtiin myös erillinen musiikkiesitys, joka esitettiin ainakin MTV:n "Levyraati"-ohjelmassa.


title: Kesä ja yö

text: Vuoden 1984 versio julkaistiin CD-levyllä ensimmäistä kertaa vasta vuonna 2012 kokoelmalevyllä "Finnhits-kiertue 2012". Eini uudelleenäänitti kappaleen vuonna 2002 Poptorin julkaisemalle "Hitit"-kokoelmalle. Vuonna 2005 kappaleesta julkaistiin remix-versio.


title: Oscar Parviainen

text: Oscar Andreas Parviainen (9. kesäkuuta 1880 Helsinki – 15. lokakuuta 1938 Vessefjärd, Ruotsi) oli suomalainen taidemaalari ja taidegraafikko. Parviainen maalasi usein eksoottisia aiheita, joihin hän sai innoitusta ulkomaanmatkoiltaan. Hänen maalauksissaan on vahvoja symbolismin vaikutteita sekä värikästä elämäniloa, ja hänen grafiikkansa on mehevän impressionistista.


title: Oscar Parviainen

text: Suurimman osan koulutuksestaan Parviainen hankki ulkomailta. Hän opiskeli jonkin aikaa Suomen taideyhdistyksen piirustuskoulussa, mutta opinnot keskeytyivät kuitenkin vuonna 1898. Sen jälkeen Parviainen jatkoi opintojaan Kööpenhaminassa Peder S. Kröyerin johdolla, mutta jälleen opinnot keskeytyivät, ennen kaikkea iäkkään opettajan väsymyksen vuoksi. Vuonna 1900 Parviainen läpäisi Pariisin École des Beaux-Artsin sisäänpääsykokeet ja aloitti opiskelut siellä. Mutta tälläkään kertaa Parviainen ei saanut opintojaan päätökseen, sillä hän kohtasi amerikannorjalaisen Kristine Sieversin, jonka kanssa meni naimisiin Iowassa 1901. Vuosina 1903–1905 Parviainen opiskeli grafiikkaa Axel Tallbergin yksityisoppilaana Tukholmassa, ja vuonna 1905 Parviainen piti ensinäyttelynsä Helsingissä, jolloin esillä oli hänen grafiikkaansa. Hänen ensimmäinen laajempi yksityisnäyttelynsä oli kuitenkin vasta vuonna 1931.


title: Hjalmar Krokfors

text: Hjalmar Eugen Krokfors (19. lokakuuta 1904 Kruunupyy – 22. marraskuuta 1981 Karjaa) oli suomenruotsalainen opettaja ja runoilija. Hjalmar Krokforsin sisar oli taidemaalari Annie Krokfors (s. 1901).


title: Hjalmar Krokfors

text: Maanviljelijäperheeseen syntynyt Krokfors valmistui kansakoulunopettajaksi Uudenkaarlepyyn seminaarista. Hän toimi kansakoulunopettajana Pohjanmaalla 1926-1950 ja sen jälkeen hän opetti uskontoa ja psykologiaa Paraisten ruotsalaisessa yhteiskoulussa 1950-1968. Krokfors oli naimisissa vuodesta 1936 kirjailija Viola Renvallin kanssa.


title: Ampumamenetelmä

text: Ampumamenetelmällä tarkoitetaan epäsuoran tulen tuliyksiköiden käyttämää tapaa suunnata aseensa. Erilaisia ampumamenetelmiä on ollut käytössä useita maasta, kalustosta ja taktiikasta riippuen. Suomen armeijassa on käytetty ja käytetään mm. seuraavia ampumamenetelmiä:


title: Ampumamenetelmä

text: Lyhytkantamenetelmässä tulenjohtaja on sijoittunut lähelle ampuvaa tuliyksikköä. Tulenjohtaja käskee tuliyksikölle topografisen ampumasuunnan ja etäisyyden, jotka tuliyksikkö muuntaan ampuma-arvoiksi. Lyhytkantamenetelmää käytetään usein kevyiden tuliyksikköjen (mm. kevyt heitinjoukkue) kanssa nopean asemaanmenon yhteydessä. Menetelmä on todella nopea, ensimmäiset kranaatit saadaan parhaimmillaan ammuttua alle kahdessa minuutissa asemiin menosta.


title: Ampumamenetelmä

text: Koordinaattimenetelmä on yleisin epäsuoran tulen ampumamenetelmä. Tässä menetelmässä tulenjohtaja määrittää oman paikkansa sekä havaintojen perusteella maalit jotka viestitetään tuliyksikölle koordinaattiarvoina. Koordinaattimenetelmä on hitaampi mutta tarkempi kuin lyhytkantamenetelmä.


title: Ampumamenetelmä

text: Suora-ammuntamenetelmässä ei käytetä erillisiä tulenjohtajia, tuliyksikön tai yksittäisen aseen johtaja suuntaa itse aseensa kohti vihollista ja käskee tulituksen. Menetelmää käytetään mikäli vihollinen on päässyt näköetäisyydelle tuliyksiköstä ja yksikkö joutuu puolustautumaan itse.


title: Itä-Euroopan kesäaika

text: Itä-Euroopan kesäaika (, "EEST"), UTC+3 on Itä-Euroopan aika lisättynä yhdellä tunnilla kesäaikaan siirtymisen vuoksi.


title: Itä-Euroopan kesäaika

text: Suomessa Itä-Euroopan kesäaikaa kokeiltiin jatkosodan aikana 1942, joka jäi vain kokeiluksi. Kaikissa kunnissakaan ei kesäaikaa otettu. Kuitenkin vuodesta 1981 lähtien Suomessa on noudatettu vuosittain kesäaikaa, joka nykyään perustuu myös Euroopan unionin direktiiviin. Kesäaika alkaa maaliskuun ja päättyy lokakuun viimeisenä sunnuntaina.


title: Jarmo Ruoste

text: Jarmo Heikki Tapio Ruoste (4. maaliskuuta 1920 Rauma – 5. toukokuuta 1992 Lohja) oli suomalainen upseeri, opettaja ja kirjailija.


title: Jarmo Ruoste

text: Ruoste pääsi ylioppilaaksi Rauman yhteislyseosta 1939 ja hän suoritti 1945 virkatutkinnon Merisotakoulussa. Ruoste palveli aluksi upseerina 1945-1947 ja toimi sitten opettajana 1954-1983. "Turun Sanomien" toimittaja Ruoste oli 1947–1951. Toimittuaan opettajana kansa- ja yhteiskouluissa Ruoste tuli opettajaksi Valtion väestönsuojelukouluun 1963, josta tehtävästä hän jäi eläkkeelle 20 vuoden työuran jälkeen 1983.


title: Quitonsukkakolibri

text: Quitonsukkakolibri ("Eriocnemis nigrivestis") on äärimmäisen uhanalainen kolibri, jota tavataan ainoastaan Pichincha-tulivuoren pohjoisilla ja luoteisilla rinteillä Ecuadorissa.


title: Quitonsukkakolibri

text: Kooltaan quitonsukkakolibri on noin 9 cm. Koiraan vatsa, pää ja selkä ovat kiiltävän tumman musta. Kaula,rinta siivet, alaperä ja pyrstö ovat metallinkiiltävän siniset. Pyrstö on päästään haarautunut. Jalkoja ympäröivät valkoiset "sukat". Naaraan ruumiin yläosa on pronssinvihreä ja vatsa on kullanvärinen. Pyrstö on naaraalla samanlainen kuin koiraalla. Quitonsukkakolibrin nokka on musta ja suora. Quitonsukkakolibri on suurimmaksi osaksi hiljainen, mutta lentoon noustessaan päästää heikon "tsiit tsiit" -äänen .


title: Quitonsukkakolibri

text: Quitonsukkakolibrit elävät vuorenrinteellä 1 700 – 3 500 metrin korkeudessa. Ravintonaan kasvien mettä. Lajin on raportoitu käyttävän ravintonaan 27 kasvin mettä. Quitonsukkakolibrikannan kooksi arvioidaan 210–270 yksilöä. Suurin kantaan kohdistuva uhka on metsien hakkaaminen maanviljelystä varten. Myös Pichinchan purkaus vuonna 1999 vähensi kantaa. Lisäksi ilmaston muutos saattaa ajaa quitonsukkakolibreja siirtymään nykyisen puurajan yläpuolelle, mikä johtaisi kasvavaan ravintokilpailuun ecuadorinenkelikolibrin ("Heliangelus strophianus") kanssa


title: Suomen aika

text: Suomessa on normaaliaikana (”talviaikana”) käytössä Itä-Euroopan aika, joka on kaksi tuntia edellä koordinoitua yleisaikaa, UTC:tä (UTC+2). Vuosittain maaliskuun viimeisestä sunnuntaista lokakuun viimeiseen sunnuntaihin on Suomessa nykyisin käytössä kesäaika, joka on tunnin edellä normaaliaikaa (UTC+3).


title: Suomen aika

text: Koordinoitua yleisaikaa ylläpitää kansainvälinen paino- ja mittatoimisto yhdessä kansallisten mittalaboratorioiden kanssa, ja se säädetään tarvittaessa karkaussekunteja lisäämällä vastaamaan Greenwichin pituuspiirin eli nollameridiaanin keskiaurinkoaikaa. Suomessa UTC-ajan toteuttamisesta vastaa VTT MIKES Metrologia (entinen Mittatekniikan keskus). VTT MIKES ylläpitää Espoossa radiolähetintä, joka lähettää Suomen virallista aikaa ylläpitävien cesiumatomikellojen ja vetymasereiden tuottamaa erittäin tarkkaa aikasignaalia taajuudella 25 megahertsiä.


title: Suomen aika

text: Suomen normaaliaika vastaa paikallista keskiaurinkoaikaa 30. itäisellä pituuspiirillä. Mainittu pituuspiiri kulkee Suomen itäisimpien osien kautta muun muassa Lieksan ja Uukuniemen kautta, joten suurimmassa osassa Suomea paikallinen keskiaurinkoaika on virallista aikaa jäljessä.


title: Suomen aika

text: Vielä 1800-luvulla Suomessa ei ollut yhtenäistä valtakunnallista kelloaikaa, vaan kullakin paikkakunnilla noudatettiin paikallista keskiaurinkoaikaa. Rautatieliikenne teki kuitenkin välttämättömäksi yhtenäistää aikajärjestelmä. Suomen ensimmäisellä, Helsingin–Hämeenlinnan radalla noudatettiin alusta lähtien Helsingin paikallisaikaa, mutta kun vuonna 1870 rakennettiin rata Riihimäeltä Pietariin, päätettiin, että rautatieaikatauluissa noudatettiin Kaipiaisten länsipuolella Helsingin ja itäpuolella Pietarin paikallisaikaa. Niillä oli eroa noin 20 minuuttia. Vuonna 1888 keisari Aleksanteri III kuitenkin määräsi valtiopäivien esityksestä, että kaikilla Suomen rautateillä oli noudatettava Helsingin paikallisaikaa. Tämän jälkeen Helsingin aika tuli yleiseen käyttöön koko maassa muissakin yhteyksissä kuin rautateillä.


title: Suomen aika

text: Useimmissa maissa otettiin 1800-luvun lopulla käyttöön vyöhykeajat, jotka ovat tasantunteja edellä tai jäljessä Greenwichin ajasta. Suomessa näin tehtiin vasta vuonna 1921, jolloin säädetyn asetuksen mukaan Itä-Euroopan aika tuli voimaan 1. toukokuuta. Se oli 20 minuuttia ja 10,9 sekuntia edellä Suomessa siihen saakka noudatettua Helsingin paikallisaikaa.


title: Suomen aika

text: Kesäaika oli Suomessa ensimmäisen kerran voimassa huhtikuusta syyskuuhun vuonna 1942. Tämän jälkeen se tuli uudelleen käyttöön vasta vuonna 1981. Aluksi se oli voimassa maaliskuun viimeisestä sunnuntaista syyskuun viimeiseen sunnuntaihin, ja siitä päätettiin vain yhdeksi tai muutamaksi vuodeksi kerrallaan. Vuodesta 1995 lähtien kesäaika on ollut käytössä lokakuun lopulle saakka. Vuodesta 2002 lähtien kesäajasta on ollut voimassa nykyinen, pysyväksi säädetty asetus, joka perustuu asiaa koskevaan EU:n direktiiviin.


title: Lucien Clergue

text: Lucien Clergue [lysjɛ̃ klɛʁɡ] (8. elokuuta 1934 Arles – 15. marraskuuta 2014 Nîmes) oli ranskalainen valokuvaaja.


title: Lucien Clergue

text: Clergue syntyi Arlesissa, Ranskassa. Hän aloitti viulunsoiton opintonsa seitsenvuotiaana. Useampia vuosia myöhemmin hänen opettajansa totesi, ettei voi opettaa tälle enää mitään uutta. Perhe omisti pienen kaupan, eikä sillä ollut varaa maksaa Lucienin konservatorio-opintoja. Vuonna 1949 hän opetteli valokuvauksen alkeet. Neljä vuotta myöhemmin hän näytti töitään härkätaistelussa tapaamalleen Pablo Picassolle, joka hillitysti pyysi saada nähdä muita töitä. Seuraavan puolentoista vuoden aikana nuori Clergue työskenteli tavoitteenaan lähettää kuvia Picassolle. Tänä aikana hän työsti valokuvasarjaa ”Saltimbanques” kiertävistä viihdyttäjistä, akrobaateista ja harlekiineista. Työn alla oli myös sarja, jonka aiheena olivat haaskat.


title: Lucien Clergue

text: 4. marraskuuta 1955 Lucien Clergue vieraili Picasson luona Cannesissa. Heidän ystävyytensä kesti lähes 30 vuotta, Picasson kuolemaan saakka. Clerguen kirja "Picasso mon ami" muistelee heidän ystävyytensä tärkeitä hetkiä.


title: Lucien Clergue

text: Clergue valokuvasi paljon Etelä-Ranskan romaneja. Lisäksi hän auttoi kitaristi Manitas de Plataa kuuluisuuteen.


title: Lucien Clergue

text: Vuonna 1968 hän perusti ystävänsä, kirjailija Michel Tournierin kanssa Rencontres d’Arles -valokuvausfestivaalin, joka järjestetään Arlesissa heinäkuisin.


title: Lucien Clergue

text: Clergue kuvitti myös kirjoja, esimerkkinä kirjailija Yves Navarre.


title: Lucien Clergue

text: Vuonna 2005 hänelle myönnettiin Lucie Award taidevalokuvaussaavutuksistaan. Vuonna 2007 Arlesin kaupunki huomioi Lucien Clergueta järjestämällä retrospektiivin hänen 360 valokuvastaan vuosilta 1953–2007.


title: Lucien Clergue

text: Hänet nimettiin Kunnialegioonan ritariksi 2003 ja valittiin Ranskan instituutin Académie des Beaux-Artsin jäseneksi 31. toukokuuta 2006 uuden valokuvaukselle omistautuneen osaston perustamisen yhteydessä. Clergue oli ensimmäinen valokuvaaja, joka pääsi akatemian jäseneksi valokuvauksen oppituolille.


title: Lucien Clergue

text: Clerque kuoli 80-vuotiaana Nîmesissä 15. marraskuuta 2014.


title: Cathleen Nesbitt

text: Cathleen Nesbitt CBE (24. marraskuuta 1888 – 2. elokuuta 1982) oli brittiläinen näyttelijä. Hän syntyi Cheshiressä ja opiskeli kotimaansa lisäksi myös Ranskassa.


title: Cathleen Nesbitt

text: Nesbitt esiintyi useissa elokuvissa, mutta myös tunnetuissa teatterinäytöksissä, kuten "Gigissä" (1951). Hän teki roolisuorituksia sekä mykkä- että äänielokuvissa. Hän oli niin ikään kaksinkertaisesti Emmy-palkittu televisiotähti.


title: Cathleen Nesbitt

text: Nesbitt kuoli 93-vuotiaana.


title: Erling Asbjørn Kongshaug

text: Erling Asbjørn Kongshaug (22. maaliskuuta 1915 – 14. syyskuuta 1993) oli norjalainen ampuja ja olympiavoittaja.


title: Erling Asbjørn Kongshaug

text: Kongshaug voitti olympiakultaa Helsingin vuoden 1952 olympialaisista pienoiskiväärin kolmen asennon kilpailusta ennen Suomen Vilho Ylöstä, joka oli lopputuloksissa tasapisteissä.


title: Erling Asbjørn Kongshaug

text: Kongshaug voitti urallaan lisäksi 13 mitalia MM-kilpailuista. Kultaa hän sai Tukholmasta 1947 pienoiskiväärin joukkueammunnan pystyasennosta ja Oslosta 1952 pienoiskiväärin kolmen asennon sekä pystyasennon henkilökohtaisista kilpailuista. Tukholmassa hänen joukkueeseensa kuuluivat lisäksi Mauritz Amundsen, Halvar Kongsjorden, Willy Røgeberg ja Tore Skredegaard.


title: Erling Asbjørn Kongshaug

text: Kongshaugille on myönnetty Norjassa useita palkintoja. Hänelle annettiin vuonna 1955 "Aftenposten"-lehden "Gullmedalje"-palkinto ja vuosina 1950, 1951 ja 1952 ampujille myönnettävä "Kongepokalen".


title: Geoffrey Keen

text: Geoffrey Keen (21. elokuuta 1916 – 3. marraskuuta 2005) oli brittiläinen näyttelijä. Hän esiintyi muun muassa puolustusministeri Fredrick Grayn roolissa James Bond -elokuvissa.


title: Geoffrey Keen

text: Keen syntyi ja kuoli Englannissa. Hänen isänsä Malcolm Keen oli myös näyttelijä.


title: Kari Holm

text: Kari "Hohdin" Holm (s. 15. toukokuuta 1957) on suomalainen rumpali, joka on vaikuttanut monissa tunnetuissa rock-yhtyeissä, kuten Virtanen, Kontra ja Popeda. Holm oli Popedassa yhtyeen rumpaleista pisimpään, vuodesta 1983 vuoteen 1999. Alun perin hän tuli armeijaan lähteneen pikkuveljensä Kai Holmin tuuraajaksi, mutta yhtye vaati häntä jäämään bändiin. Kari Holmia oli pyydetty Popedan rumpaliksi jo vuonna 1977, mutta hän ei ollut käytettävissä tuolloin ja ehdotti veljeään tilalle.


title: Kari Holm

text: Kari Holm joutui jättämään yhtyeen, koska hänen ja kitaristi Costello Hautamäen henkilökemiat olivat tulehtuneet. Nykyisin Kari Holm soittaa Mustat Enkelit -yhtyeessä.


title: Kansleri Rolinin madonna

text: Kansleri Rolinin madonna on Jan van Eyckin maalaus noin vuosilta 1433–1434.


title: Kansleri Rolinin madonna

text: Taiteilija leikittelee maalauksessa perspektiivillä. Etualalla ovat Filip Hyvän kansleri, Neitsyt Maria ja Jeesus-lapsi tämän sylissä. Heidän takanaan avautuu maisema, jonka voi tulkita maallisen valtion Augustinuksen Jumalan valtion rinnakkain esittämiseksi mutta yhtä hyvin tarkaksi kuvaukseksi 1400-luvun kaupungista.


title: Atanas Komtšev

text: Atanas Slavšev Komtšev (, 23. lokakuuta 1959 – 12. marraskuuta 1994) oli bulgarialainen kreikkalais-roomalaisen tyylin painija ja olympiavoittaja.


title: Atanas Komtšev

text: Komtšev saavutti olympiakultaa Soulissa 1988 90 kilon sarjassa voitettuaan finaalissa suomalaisen Harri Koskelan. MM-kilpailuissa hän menestyi myös hyvin; hän voitti kolmasti hopeaa ja kaksi kertaa pronssia 90 kilon sarjasta, mutta ei saavuttanut yhtään kultaa. EM-kilpailuissa hän sai kaksi kultaa, kaksi hopeaa ja yhden pronssin.


title: Ellen Stewart

text: Ellen Stewart (7. marraskuuta 1918 – 12. tammikuuta 2011) oli yhdysvaltalainen teatteriohjaaja ja -tuottaja. Hänet tunnettiin La MaMa Experimental Theatre Clubista, jonka hän perusti vuonna 1961.


title: Ellen Stewart

text: Stewart sai vuonna 2007 Japanin Praemium Imperialen. Hän oli myös Ranskan Ordre des Arts et des Lettres'n upseeri.


title: Kunnossa kaiken ikää

text: Kunnossa kaiken ikää (KKI) on valtakunnallinen ministeriöiden rahoittama toimintaohjelma, jonka tavoitteena on ”innostaa yli 40-vuotiaita säännölliseen liikuntaan ja luoda eri puolille Suomea helposti lähestyttäviä liikuntapalveluja”.


title: Kunnossa kaiken ikää

text: KKI-ohjelmasta ja sen toteutuksesta vastaa Liikunnan ja kansanterveyden edistämissäätiön LIKES-tutkimuskeskus. Ohjelmaa rahoittavat opetusministeriö sekä sosiaali- ja terveysministeriö. Lisäksi toimintaan osallistuvat omilla hallinnon aloillaan muun muassa Liikenne- ja viestintäministeriö, Ympäristöministeriö sekä Metsähallitus, tavoitteenaan edistää arki-, työmatka- ja luontoliikuntaa.


title: Kunnossa kaiken ikää

text: Kunnossa kaiken ikää -ohjelman tarkoituksena on jakaa liikuntaan ja terveyteen liittyvää tietoa, erityisesti ikääntyvälle väestönosalle. KKI-ohjelma julkaisee kaksi kertaa vuodessa ilmestyvää "Kipinä"-lehteä, ja tuotti vuosina 2003–2005 Yle TV2:lla "Kotimaan viikko" -ohjelmassa esitetyn "Ympäristö liikuttaa" -sarjan. KKI-ohjelma julkaisee myös paljon liikuntaan ja terveyteen liittyvää materiaalia, kuten kunto-oppaita ja esitteitä. Julkaisujen lisäksi KKI-ohjelma järjestää useita tapahtumia, muun muassa maakuntaretkiä, iäkkäiden ulkoilupäiviä ja Virtaa vuosiin -kiertueen. Tärkeä osa KKI-ohjelman toimintaa on taloudellisen tuen myöntäminen erinäisille paikallisille toimijoille, jotka järjestävät liikuntatoimintaa ja pyrkivät saamaan erityisesti yli 40-vuotiaat innostumaan liikunnasta.


title: Kunnossa kaiken ikää

text: KKI-ohjelma on myös osa urheilun lajiliittojen toimintaa. Jalkapallossa ohjelma tunnetaan nimellä Jalkapallon kunnossa kaiken ikää (JKKI), ja Palloliiton alaisuudessa järjestetään SM-kilpailuja yli 35-, 40-, 45-, 50-, 55- ja 60-vuotiaiden miesten ikäluokissa. Vuoteen 2009 asti JKKI-joukkueiden oli mahdollista osallistua myös Suomen cupiin.


title: Kunnossa kaiken ikää

text: Kunnossa kaiken ikää -ohjelma aloitti toimintansa vuonna 1995. Siitä lähtien toiminta on laajentunut noin 700 paikalliseen toimijaan. Vuonna 2006 Maailman terveysjärjestö palkitsi KKI-ohjelman "Counteracting Obesity Award" -palkinnolla.


title: Manchesterin keskusta

text: Manchesterin keskusta on liikekaupunginosa ja Manchesterin kaupungin keskusta. Keskustaa on kehitetty voimakkaasti vuoden 1996 IRAn pommi-iskun jälkeen. Keskusta on kasvanut yhteen naapurikaupungin Salfordin kanssa. Kaupunginosan asukasluku oli vuonna 2001 11 689 ja sen asukastiheys 5 410 as/km².


title: Manchesterin keskusta

text: Kaupungin keskustassa on suuri määrä eri liikerakennuksia, joista monet ovat pilvenpiirtäjiä. Hyvien liikenneyhteyksien takia Manchesterin keskustasta onkin kehittynyt yksi Euroopan finanssikeskuksista. Keskustassa sijaitsee myös useita julkisia rakennuksia, kuten Manchesterin kaupungintalo ja Manchesterin katedraali, puistoja, kulttuurirakennuksia, kuten Manchesterin oopperatalo tai Royal Exchange Theatre, sekä ostoskeskuksia.


title: VK Zenit-Kazan

text: Voleibolnyi klub Zenit-Kazan on venäläinen lentopalloseura. Seuran kotikaupunkina toimii Kazan. Joukkue pelaa Venäjän pääsarjassa superliigassa. Joukkue on hallitseva Mestareiden liigan voittaja vuodelta 2008. Seura perustettiin vuonna 2000. Vuoteen 2004 saakka joukkue oli nimeltään "Dynamo" ja vuosina 2004–2008 "Dynamo-Tattransgaz".


title: VK Zenit-Kazan

text: Joukkue on pelannut pääsarjatasolla kaudesta 2003/04 lähtien. Se on voittanut Venäjän mestaruuden kahdesti ja mestarien liigan kerran.


title: Kathleen Freeman

text: Kathleen Freeman (17. helmikuuta 1919 Chicago – 23. elokuuta 2001 New York) oli yhdysvaltalainen näyttelijä. Hän esiintyi muun muassa Kurt Neumannin "Kärpäsessä" (1958) ja useissa Jerry Lewis -elokuvissa.


title: Kathleen Freeman

text: Freeman kuoli keuhkosyöpään 82-vuotiaana.


title: Romania yleisurheilun maailmanmestaruuskilpailuissa

text: Romania on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saavuttanut MM-kilpailuissa yhteensä 22 mitalia, joista viisi on kultaisia. Yhtä lukuun ottamatta kaikki mitalit ovat naisten lajeista.


text: Romanian ensimmäinen MM-mitalisti oli pituushyppääjä Anișoara Cușmir, joka sijoittui hopealle Helsingissä 1983. Ensimmäisen kultamitalinsa maa sai vasta vuonna 1997, kun Gabriela Szabo voitti 5 000 metrin juoksun. Szabo oli paras myös 5 000 metrillä Sevillassa 1999 ja 1 500 metrillä Edmontonissa 2001. Muut romanialaiset maailmanmestarit ovat vuonna 1999 moukarinheiton voittanut Mihaela Melinte ja vuonna 2001 maratonjuoksun voittanut Lidia Simon. Ainoa MM-mitaleille yltänyt romanialainen mies on Marian Oprea, joka sai kolmiloikassa pronssia vuonna 2005.


text: Ilman mitaleja Romania jäi ensimmäisen kerran Pariisissa 2003, jossa parhaana romanialaisena Ionela Târlea sijoittui 400 metrin aitajuoksussa neljänneksi. Osakassa 2007 Nicoleta Grasu nousi jälkikäteen kiekonheitossa pronssille kilpakumppanin dopinghylkäyksen jälkeen. Daegussa 2011 pistesijoille ylsivät vain kuudenneksi moukarinheitossa sijoittunut Bianca Perie ja kahdeksanneksi kiekonheitossa sijoittunut Grasu. Moskovassa 2013 Romanian parhaista suorituksista vastasivat kolmiloikassa kuudenneksi sijoittunut Marian Oprea sekä seitsemänneksi sijoittunut naisten 4 × 400 metrin viestijuoksujoukkue. Pekingissä 2015 ainoan pistesijan saavutti Oprea kolmiloikan kuudennella sijallaan. Lontoossa 2017 parhaiten sijoittuivat 12:nneksi yltäneet kuulantyöntäjä Andrei Gag ja pituushyppääjä Alina Rotaru.


title: Kurt Neumann

text: Kurt Neumann (5. huhtikuuta 1908 Nürnberg – 21. elokuuta 1958 Los Angeles) oli saksalaissyntyinen, Yhdysvaltoihin muuttanut elokuvaohjaaja. Hän tuli tunnetuksi tieteisgenrestä ja loi muun muassa elokuvan "Kärpänen" (1958).


title: Kurt Neumann

text: Neumann ei päässyt nauttimaan "Kärpäsen" saavuttamasta menestyksestä; hän kuoli luonnollisiin syihin teoksen ilmestymisvuonna.


title: Uruguayn koripallomaajoukkue

text: Uruguayn koripallomaajoukkue edustaa Uruguayta koripallon maajoukkuekilpailuissa.


title: Uruguayn koripallomaajoukkue

text: Uruguayn parhaat saavutukset koripallossa ovat olympialaisista. Maa on yltänyt pronssille sekä 1952 että 1956. Maailmanmestaruuskilpailun Uruguay on osallistunut seitsemän kertaa parhaan sijoituksen ollessa kuudes.


title: Uruguayn koripallomaajoukkue

text: Mitaleita Uruguay on kerännyt Amerikan- ja Etelä-Amerikan-mestaruuskilpailuista. Vuonna 1930 maa järjesti ensimmäiset merkittävät kansainväliset koripallokilpailut, kun Montevideossa pelattiin Etelä-Amerikan-mestaruudesta, jonka isäntämaa Uruguay voitti. Uruguay on voittanut 11 kertaa Etelä-Amerikan-mestaruuden. Amerikan-mestaruuskilpailuissa Uruguay on ollut parhaimmillaan hopealla ja se tapahtui vuonna 1984.


title: Paul Sand

text: Paul Sand (s. "Paul Sanchez"; 5. maaliskuuta 1935 Santa Monica, Kalifornia) on yhdysvaltalainen näyttelijä. Hän voitti vuonna 1971 Tony-palkinnon työstään Broadwaylla.


title: Filigraani

text: Filigraani on kultasepäntekniikka, jossa ohuita metallilankoja juotetaan metalliin. Metallilankoja voidaan myös kiinnittää kehykseen jolloin tulos on pitsimäinen. Tekniikkaa käytettiin jo Troijassa 2000 eaa.


title: Filigraani

text: Filigraani on lähellä granulointia, ja samassa työssä käytetään usein molempia.


title: Filigraani

text: Sanaa filigraani käytetään myös valmiista kultasepäntöistä, joissa on usein käytetty hyvin ohuita kulta- ja hopealankoja. Lasitaiteessa filigraanilasiksi nimitetään väritöntä tai hyvin vaaleaa lasia, jonka massaan on sulatettu ohuita värillisiä, spiraali- tai verkkokuvioita muodostavia lasilankoja.


title: Filigraani

text: Filigraani tarkoittaa lisäksi myös paperissa olevaa vesileimaa.


title: Kim Darby

text: Deborah Zerby (s. 8. heinäkuuta 1947), taiteilijanimeltään Kim Darby, on yhdysvaltalainen näyttelijä. Hän on esiintynyt muun muassa elokuvassa "Teen Wolf Too" (1987).


title: Kim Darby

text: Los Angelesissa syntynyt Darby oli 1970-luvulla Bafta-, Emmy- ja Golden Globe -ehdokkaana. Hän oli lyhyesti naimisissa James Stacyn kanssa.


title: Amanda Wyss

text: Amanda Wyss (s. 24. marraskuuta 1960) on yhdysvaltalainen näyttelijä. Hän on esiintynyt muiden muassa elokuvissa "Painajainen Elm Streetillä" (1984) ja "Pipo tiukalla" ("Better Off Dead", 1985).


title: Kamee

text: Kamee () on korukivestä, simpukankuoresta tai sarvesta kaiverrettu reliefi, jota käytetään yleensä rintakoruna. Tavallisesti kamee valmistetaan korukivestä, kuten akaatista tai onyksistä, jossa on erilaisia ohuita värikerrostumia. Tummempi kerros muodostaa taustan, ja varsinainen kohokuvio kaiverretaan vaaleampaan kerrokseen.


title: Kamee

text: Kameekoruja on myös korva- ja kaulakoruina sekä sormuksina.


title: Kamee

text: Kameekoruja on valmistettu Babyloniassa jo neljännellä vuosisadalla ennen ajanlaskumme alkua. Kamee nousi kukoistukseensa 1500–1700-luvuilla.


title: Lumikki Tammi

text: Leila Ilmatar Lumikki Korhonen-Tammi (21. joulukuuta 1938 Kuopio – 9. joulukuuta 1998 Espoo) oli suomalainen toimittaja ja kirjailija.


title: Lumikki Tammi

text: Tammen vanhemmat olivat työnjohtaja Kalervo Korhonen ja sairaanhoitaja Eva Kärkkäinen. Hän pääsi ylioppilaaksi Kuopion tyttölyseosta (nyk. Kallaveden lukio) vuonna 1959.


title: James Stacy

text: Maurice William Elias, taiteilijanimeltään James Stacy (23. joulukuuta 1936 Los Angeles, Kalifornia – 15. syyskuuta 2016 Ventura, Kalifornia) oli yhdysvaltalainen näyttelijä. Hän saavutti mainetta useissa televisiosarjoissa ja elokuvissa. Hänellä oli kaksi Emmy-ehdokkuutta.


title: James Stacy

text: Stacy vammautui 27. syyskuuta 1973 pysyvästi liikenneonnettomuudessa, joka vaati hänen tyttöystävänsä hengen. Pyörätuoliin päätynyt näyttelijä päätti kuitenkin jatkaa uraansa turman jälkeen.


title: James Stacy

text: Stacylla oli avioliitot Connie Stevensin ja Kim Darbyn kanssa. Hän sai pedofiliatuomion.


title: Leesio

text: Leesio (, "lyödä, vahingoittaa") on lääketieteessä käytetty termi, joka tarkoittaa elimen toimintaan tai rakenteeseen liittyvää sairaalloista vammaa, vauriota tai häiriötä.


title: Leesio

text: Kyse voi olla esimerkiksi iskun tai syövän aiheuttamasta haavasta ihossa tai jonkin sairauden aiheuttamasta sisäelimen vaurioitumisesta.


title: Frank Torre

text: Frank Joseph Torre (30. joulukuuta 1931 Brooklyn, New York – 13. syyskuuta 2014 Palm Beach, Florida) oli yhdysvaltalainen baseballpelaaja. Hän oli 1950–1960-luvuilla ensimmäisenä pesämiehenä Milwaukee Bravesissa ja Philadelphia Philliesissä. Ensimmäisen ammattilaisottelunsa hän pelasi 20. huhtikuuta 1956 ja viimeisensä 29. syyskuuta 1963.


title: Frank Torre

text: Torre oli samasta lajista maineeseen nousseen Joe Torren vanhempi veli.


title: Joe Torre

text: Joseph Paul ”Joe” Torre (s. 18. heinäkuuta 1940) on yhdysvaltalainen baseballpelaaja. Luotuaan menestyksekkään peliuran 1960–1970-luvuilla hän siirtyi joukkueenjohtajaksi, jona hän on toiminut useissa seuroissa.


title: Joe Torre

text: Torre oli tähdistöottelun pelaajana useina vuosina. Hän oli National Leaguen MVP vuonna 1971 sekä American Leaguen Vuoden joukkueenjohtaja vuosina 1996 ja 1998. Hän voitti Gold Gloven vuonna 1965.


title: Joe Torre

text: Frank Torre oli Joe Torren vanhempi veli.


title: Carl Schlechter

text: Carl Schlechter (2. maaliskuuta 1874 - 27. joulukuuta 1918) oli johtava itävaltalainen shakkimestari 1900-luvun vaihteessa. Hänet tunnetaan parhaiten tasatulokseen päättyneestä maailmanmestaruusottelustaan Emanuel Laskerin kanssa.


title: Palava kirahvi

text: Palava kirahvi on espanjalaisen, parhaiten surrealistina tunnetun taidemaalarin Salvador Dalín 35×27 senttimetrin kokoinen öljyvärimaalaus vuodelta 1937.


title: Palava kirahvi

text: Kuva on sijoitettu illan hämärtyvään ilmapiiriin syvänsinisen taivaan kera. Maalauksessa esiintyy kaksi naishahmoa, joista toisen rinnasta ja jalasta avautuu laatikoita kuin lipastosta. Kummankin hahmon selästä työntyy määrittelemättömiä fallisia muotoja, joita kannattelevat kainalosauvamaiset esineet. Kädet, kyynärvarret ja lähempänä olevan hahmon kasvot on kuorittu niin, että ihonalainen lihaskudos paljastuu. Toinen hahmoista pitelee lihasuikaletta. Lipastoina toimivat ihmishahmot kuten kainalosauvamaiset muodotkin ovat tyypillisiä Dalín maalauksissa esiintyviä arkkityyppejä.


title: Palava kirahvi

text: Kauempana taka-alalla näkyy kirahvi, jonka selkä on tulessa. Dalí käytti palavan kirahvin hahmoa ensimmäisen kerran vuoden 1930 elokuvassaan "Kulta-aika". Se esiintyi uudelleen toisessa maalauksessa vuonna 1937. Dalí kuvasi työtään ”maskuliiniseksi kosmiseksi apokalyptiseksi hirviöksi”. Hän piti sitä sodan enteenä.


title: Palava kirahvi

text: Teos kuuluu nykyään Kunstmuseum Baselin kokoelmiin.


title: Marita Kalima

text: Marita Kalima (käytti myöhemmin nimeä Toini Marita Niemeläinen; 22. toukokuuta 1915 Helsinki – 7. heinäkuuta 1978 Helsinki) oli suomalainen liikkeenharjoittaja ja kirjailija.


title: Marita Kalima

text: Kaliman isä oli kielentutkija Jalo Kalima ja hänen setänsä oli teatterinjohtaja Eino Kalima. Hän kävi kuusi luokkaa oppikoulua.


title: Marita Kalima

text: Kaliman kirjallijan ura kesti vain muutamia vuosia. Hän julkaisi esikoisromaaninsa "Kahleet" vuonna 1938 ja kirjoitti sen jälkeen yhden radiokuunnelman sekä romaanin "Uusi koti". Kalima oli 1930-luvulla seurustellut Uudenmaan läänin Pyhäjärven Vaskijärvellä asuneen taidemaalari Ilmari Huitin kanssa ja romaani "Uusi koti" kuvasi tätä päättynyttä suhdetta romaanin päähenkilöiden Simo Haikan (Ilmari Huitti) ja Kaari Rantalan (Marita Kalima) kautta.


title: Marita Kalima

text: Romaani sai kuitenkin kriitikoilta nuivan vastaanoton ja tämä lienee vaikuttanut Kaliman kirjailijauran päättymiseen. Myöhemmin kirjailija Veijo Meri sai Kaliman Huitille lähettämistä kirjeistä aiheen romaaniinsa "Peiliin piirretty nainen" (1963).


title: Marita Kalima

text: Kalima oli kihloissa ensin Olavi Linnuksen kanssa. Kihlauksen purkauduttua hän avioitui ja perusti perheen Pekka Niemeläisen kanssa, saaden kolme tytärtä. Kirjailijanuransa jälkeen Kalima perusti yhdessä puolisonsa kanssa naisten vaateliikkeen Bulevardin varrelle Helsinkiin.


title: Tommy Söderberg

text: Tommy Söderberg (s. 19. elokuuta 1948) on ruotsalainen jalkapallovalmentaja. Vuodesta 2004 lähtien hän on toiminut Ruotsin alle 21-vuotiaiden maajoukkueen päävalmentajana.


title: Tommy Söderberg

text: Söderberg voitti AIK:n päävalmentajana Allsvenskan-mestaruuden kaudella 1992. Myöhemmin hän siirtyi valmentajaksi Ruotsin alle 21-vuotiaiden maajoukkueeseen, josta hän nousi Ruotsin maajoukkueen päävalmentajaksi Tommy Svenssonin erottua tehtävästä vuonna 1998. Hän valmensi Ruotsin vuoden 2000 EM-kisoihin. Samana vuonna Lars Lagerbäck nostettiin apuvalmentajan paikalta päävalmentajaksi yhdessä Söderbergin kanssa.


title: Tommy Söderberg

text: Uuden valmentajaparin alaisuudessa Ruotsi selviytyi vuoden 2002 MM-kisoihin sekä vuoden 2004 EM-kisoihin. Euroopan-mestaruuskisojen jälkeen Söderberg päätti luopua päävalmentajan tehtävästään maajoukkueessa ja palasi nuorten maajoukkueen valmentajaksi.


title: Tommy Söderberg

text: alle 21-vuotiaiden EM-kisoissa 2009 Söderbergin ja Jörgen Lennartsonin luotsaamat Ruotsin nuoret taistelivat upeasti tiensä välieriin, joissa finaalipaikka oli erittäin lähellä. Ruotsi nousi 3–0 tappioasemasta toisella puoliajalla tasoihin ja lopulta ratkaisu nähtiin vasta rangaistuspotkukilpailussa, jossa Englanti oli vahvempi 5–4.


title: David Janowski

text: David Markelowicz Janowski (25. toukokuuta 1868 Vaukavysk, Venäjän keisarikunta – 15. tammikuuta 1927 Hyères, Ranska) oli johtava puolalainen shakkimestari.


title: David Janowski

text: Janowski syntyi nykyisen Valko-Venäjän Vaukavyskissä. Hän asettui asumaan Pariisiin vuoden 1890 paikoilla ja aloitti shakkiuransa vuonna 1894. Hän voitti useita turnauksia:


title: David Janowski

text: Janowski pelasi hyvin nopeasti ja oli terävä taktikko sekä lähettiparin kanssa tuhoisa.


title: David Janowski

text: Janowski pelasi yhteensä kolme ottelua Emanuel Laskerin kanssa. Kaksi näytösottelua vuonna 1909 (+2-2 ja +1-7=2) sekä maailmanmestaruusottelun vuonna 1910. Janowski kuitenkin hävisi ottelun.


title: David Janowski

text: Hän kuoli tuberkuloosiin 1927 Ranskan Rivieralla.


title: Barlinek

text: Barlinek () on Barlinekin kunnan keskustaajama Länsi-Pommerin voivodikunnassa Luoteis-Puolassa. Sillä oli vuonna 2014 14 241 asukasta.


title: Barlinek

text: Ensimmäinen kirjallinen maininta Barlinekista on vuodelta 1278. 1400-luvun ensimmäisellä puoliskolla kylää hallitsivat teutoniritarit. Barlinek on kuulunut monelle maalle, mutta nykyään se on osa Puolaa.


title: Barlinek

text: Shakin maailmanmestari Emanuel Lasker syntyi silloisessa Brandenburgiin kuuluneessa Berlinchenissä vuonna 1868.


title: Landsbergin piirikunta

text: Landsbergin piirikunta on piirikunta Saksassa, Baijerin osavaltiossa. Sitä ympäröivät (pohjoisesta alkaen myötäpäivään) Aichach-Friedberg, Fürstenfeldbruck, Starnberg, Weilheim-Schongau, Ostallgäu sekä Augsburg. Piirikunnan keskus on Landsberg am Lech.


title: Landsbergin piirikunta

text: Lech virtaa piirikunnan läpi.


title: Sam Rivers (jazzmuusikko)

text: Samuel Carthorne ”Sam” Rivers (25. syyskuuta 1923 El Reno, Oklahoma – 26. joulukuuta 2011 Orlando, Florida) oli yhdysvaltalainen jazzmuusikko. Hänen pääsoittimensa oli tenorisaksofoni, mutta hän soitti useita soittimia ja sävelsi myös musiikkia. Rivers oli yksi toisen maailmansodan jälkeisen ajan tunnetuimpia avantgarde-jazz-muusikoita.


title: Sam Rivers (jazzmuusikko)

text: Rivers syntyi musikaaliseen sukuun. Hänen isoisänsä Marshall W. Taylor julkaisi 1882 yhden emansipaatiojulistuksen jälkeisistä mustien hymnikokoelmista, "A Collection of Revival Hymns and Plantation Melodiesin". Hänen äitinsä oli pianisti ja kuoronjohtaja Lillian Taylor ja isänsä gospellaulaja Samuel Rivers. Samuel Carthorne Rivers syntyi El Renossa 1923, kun hänen vanhempansa olivat kiertueella Silvertone Quintetin kanssa.


title: Sam Rivers (jazzmuusikko)

text: Rivers kasvoi Chicagossa ja tienpäällä. Kun hänen isänsä kunto heikkeni sairaskohtauksen jälkeen, hän muutti äitinsä kanssa Little Rockiin, missä hän keskitti musiikkiopintonsa tenorisaksofoniin. Rivers oli tätä ennen ottanut myös piano- ja viulutunteja sekä harjoitellut pasuunalla. Rivers liittyi laivastoon 1940-luvun puolivälissä ja palveli siellä kolme vuotta. Hän aloitti opinnot Bostonin konservatoriossa 1947 ja siirtyi sieltä Bostonin yliopistoon, jossa hän erikoistui säveltämiseen.


title: Sam Rivers (jazzmuusikko)

text:
Bostonissa Rivers soitti Herb Pomeroyn yhtyeessä, jossa soittivat 1950-luvun alussa myös muun muassa Jaki Byard, Nat Pierce ja Quincy Jones. Rivers lähti koulusta 1952, muutti Floridaan ja palasi Bostoniin 1958. Hän soitti Bostonissa jälleen Pomeroyn yhtyessä mutta muodosti pian oman yhtyeen pianisti Hal Galperin kanssa. Vuonna 1959 Rivers tutustui 13-vuotiaaseen Tony Williamsiin, jonka kanssa soitti vapaata improvisaatiota ja esiintyi joskus museoissa modernien taideteosten rinnalla.
Rivers liittyi 1964 Miles Davisin yhtyeeseen, jossa esiintyi "Miles in Tokyo" -albumilla. Davis erotti kuitenkin pian Riversin, sillä piti tämän soittoa liian vapaana. Vielä samana vuonna hän julkaisi Blue Note -levy-yhtiön kautta ensimmäisen sooloalbuminsa, "Fuchsia Swing Songin". Sen kappaleesta ”Beatrice”, joka on nimetty Riversin vaimon mukaan, on tullut jazzstandardi.


title: Sam Rivers (jazzmuusikko)

text: Rivers äänitti Blue Notelle lopulta neljä albumia. Lisäksi hän soitti muun muassa Andrew Hillin, Cecil Taylorin, Bobby Hutchersonin, Larry Youngin ja Tony Williamsin albumeilla. Rivers siirtyi 1970-luvulla Impulse! Recordsille, jolle hän levytti muun muassa albumit "Streams" ja "Crystals". Hän esiintyi 1973 Dave Hollandin albumilla "Conference of the Birds" Rivers ja Holland tekivät paljon yhteistyötä 1970-luvulla, sillä he muodostivat Barry Altschulin kanssa kehutun trion ja levyttivät kaksi sessioalbumia. 1970-luvun lopulla Rivers muodosti vaimonsa kanssa Lower Manhattanin asunnon ullakkohuoneistosta ei-kaupallisen esiintymistilan Studio Rivbean, mistä tuli vuosikymmenen lopun avantgarde-jazzin keskus.


title: Sam Rivers (jazzmuusikko)

text: 1980-luvulla Rivers siirtyi hieman enemmän valtavirran suuntaan, kun hän teki yhteistyötä 1987–1991 Dizzy Gillespien kanssa. Kun he olivat Orlandossa keikalla, paikalliset muusikot houkuttelivat Riversin perustamaan uudelleen oma yhtyeensä Floridassa. Rivers julkaisi 1998 kaksi albumia Steve Colemanin keräämän New York Big Bandin kanssa. Rivers jatkoi uraansa kuolemaansa asti ja julkaisi 2011 kolmen CD:n albumin "Triology" vuosien 2008 ja 2009 äänityksistä. Riversin viimeiseksi esiintymiseksi jäi lokakuun 2011 konsertti DeLandissa.


title: Sam Rivers (jazzmuusikko)

text: Rivers kuoli keuhkokuumeeseen joulukuussa 2011. Hänen vaimonsa Beatrice Rivers oli kuollut 2005. Heillä oli neljä lasta.


title: Lambchop

text: Lambchop on yhdysvaltalainen alternative country -yhtye. Yhtye on ollut toiminnassa vuodesta 1986. Yhtyeen jäsenet ovat vuosien mittaan vaihtuneet useaan otteeseen ja yhtye on lähinnä keskittynyt keulahahmo Kurt Wagnerin ympärille. Yhtyeen musiikissa on kuultavissa myös post-rock- ja soul -vaikutteita.


title: Sakari Tohka

text: Sakari Erkki Tohka (3. huhtikuuta 1911 Suonenjoki – 29. tammikuuta 1958 Helsinki) oli suomalainen kuvanveistäjä.


title: Sakari Tohka

text: Tohka kuului Lokakuun ryhmään ja hänen teoksensa edustavat realistista ekspressionismia. Tohkan veistokset ovat rosoisia, valoisia ja rytmikkäitä vastapainona kuvanveiston tiukalle klassismille.


title: Sakari Tohka

text: Koulutuksensa Tohka sai Taideteollisesta keskuskoulusta ja Suomen Taideyhdistyksen piirustuskoulusta. Hän debytoi vuonna 1933.


title: Sakari Tohka

text: Tohkan taidetta on ollut esillä useissa näyttelyissä kotimaassa ja ulkomailla. Hänen julkisia töitään ovat esimerkiksi suihkukaivo henkivakuutusyhtiö Suomen puistikossa, sekä Uskelan ja Mäntän sankaripatsaat. Tohka veisti lisäksi muun muassa presidentti Juho Kusti Paasikiven patsaan Presidentinlinnan Valtiosalia edeltävään Atriumiin.


title: Sakari Tohka

text: Tohka palkittiin Pro Finlandia -mitalilla vuonna 1955..


title: Amos Burn

text:
Amos Burn (31. joulukuuta 1848 Kingston upon Hull, Englanti
– 25. marraskuuta 1925 Lontoo, Englanti) oli englantilainen shakinpelaaja ja shakkikirjailija.


title: Amos Burn

text: Burn syntyi Hullissa ja muutti Lontooseen 21-vuotiaana. Hän otti shakkioppitunteja tulevalta maailmanmestarilta, Wilhelm Steinitzilta. Opettajansa tapaan Burnista tuli tunnettu loistavien puolustuskykyjensä avulla. Burn kirjoitti shakkikolumnia "The Field" -lehteen, mutta ei ollut koskaan ammattilaispelaaja.


title: Amos Burn

text: Burnin parhaita tuloksia ovat jaettu ensimmäinen sija Lontoon vuoden 1887 turnauksessa sekä Amsterdamin vuoden 1889 turnauksen voitto. Hän tuli myös toiseksi samana vuonna Breslaussa ja voitti Kölnin turnauksen vuonna 1898.


title: Amos Burn

text: Burn on antanut nimensä ranskalaisen puolustuksen Burnin muunnelmalle.


title: Kultarupla

text: Kultarupla oli Venäjän keisarikunnan rupla, kun se sidottiin arvoltaan kiinteästi kultaan hallinnollisin toimin 1897 0,774235 kultagramman arvoisena. Sidoksesta jouduttiin luopumaan sotatalouden ylläpitämiseksi ensimmäisen maailmansodan aikana. Toisen kerran kultarupla muodostui Neuvostoliiton ruplasta, kun rupla sidottiin uuden talouspolitiikan edellyttämien investointien vuoksi kultakantaan 1924.


title: Philipp Schoch

text: Philipp Schoch (s. 12. lokakuuta 1979 Winterthur) on sveitsiläinen uransa lopettanut lumilautailija, olympiavoittaja.


title: Philipp Schoch

text: Schoch on saavuttanut kahdesti parisuurpujottelun olympiakultaa; Salt Lake Citystä 2002 ja Torinosta 2006. MM-tasolta hän on saavuttanut Arosan kotikisoista 2007 hopeaa parisuurpujottelusta ja paripujottelusta. Parisuurpujottelusta hän on voittanut maansa mestaruuden vuonna 2003 ja hopeaa 2006.


title: Philipp Schoch

text: Schoch kilpaili maailmancupissa vuosina 2000–2014. Hän on voittanut maailmancupissa yhteensä viisitoista osakilpailua. Palkintosijalle hän on yltänyt 26 kertaa.


title: Philipp Schoch

text: Hänen veljensä Simon Schoch on myös tunnettu lumilautailija.


title: Olli Järvinen (päätoimittaja)

text: Olli Eerikki Järvinen (6. heinäkuuta 1912 Orimattila – 28. syyskuuta 1982 Lahti) oli Etelä-Suomen Sanomien päätoimittaja vuosina 1962–1972. Lahti-mitalilla 1975 palkitun Järvisen tuotantoon sisältyy lisäksi näytelmä "Viimeinen patriarkka" (1970) sekä Päijät-Hämettä käsitteleviä tietokirjoja.


title: Phoenix Marie

text: Melissa Marie Hutchison, tunnetaan paremmin nimellä Phoenix Marie (s. 21. syyskuuta 1981 Golden Valley, Arizona) on yhdysvaltalainen pornonäyttelijä.


title: Phoenix Marie

text: Marie syntyi Arizonassa ja kasvoi Kaliforniassa. Hän harrastaa urheilua ja lukee sarjakuvia. Erityisesti Marvelin julkaisemia. Marie keksi myös esiintyjänimensä Phoenixin mukaan. Hän työskenteli ennen aikuisviihdealaa talouspäällikkönä moottoripyöräliikkeissä.


title: Phoenix Marie

text: Hänen uransa aikuisviihteen alalla sai alkunsa vuonna 2006 Los Angelesissa eräässä yökerhossa, jossa kysyttiin Marien kiinnostusta alaa kohtaan. Hän suostui kysyntään rahan vuoksi ja löysi pian itselleen agentin LA Direct Modelsista. Aluksi Marie esiintyi alastonmallina, sekä eri internetsivustoilla ennen siirtymistään elokuvien pariin, joissa hän on esiintynyt noin 200 kertaa.


title: Kuorisiirto

text: Kuorisiirto on shakkitermi, jolla tarkoitetaan tapahtumaa, jossa toinen pelaajista kirjoittaa seuraavan siirroistaan muistiin ja sinetöi sen kirjekuoreen.


title: Kuorisiirto

text: Kuorisiirto tehdään yleensä, kun halutaan jatkaa peliä myöhemmin tai kun tietty siirtoraja on saavutettu. Kun peliä jatketaan, siirto näytetään ja tehdään laudalla, minkä jälkeen vastustajan kello laitetaan käyntiin.


title: Kuorisiirto

text: Kuorisiirto ja pelin lykkääminen oli yleisempää ennen, mutta nykyään vahvojen tietokoneiden takia sitä ei käytetä turnauksissa. Viimeistä kertaa kuorisiirron sai tehtyä FIDE:n turnauksista vuoden 1996 shakin maailmanmestaruusturnauksessa.


title: Olli Järvinen (täsmennyssivu)

text: Olli Järvinen voi viitata ainakin seuraaviin henkilöihin:


title: Simon Schoch

text: Simon Schoch (s. 7. lokakuuta 1978 Winterthur) on sveitsiläinen lumilautailija, maailmanmestari.


title: Simon Schoch

text: Schoch saavutti Torinon olympialaisista 2006 hopeaa parisuurpujottelusta. MM-kilpailuista hän saavutti ensimmäiset mitalinsa Kreischbergistä 2003, jolloin hän sai hopeaa parisuurpujottelusta ja pronssia paripujottelusta. Arosan kotikisoista 2007 hän voitti paripujottelun maailmanmestaruuden. Hän voitti maansa mestaruuden paripujottelusta 2003 ja parisuurpujottelusta 2007.


title: Simon Schoch

text: Schoch debytoi maailmancupissa kaudella 1997–1998. Hän on voittanut maailmancupissa yhteensä seitsemän osakilpailua. Palkintosijalle hän on yltänyt kaksikymmentä kertaa (kauden 2007–2008 jälkeen).


title: Simon Schoch

text: Hänen veljensä Philipp Schoch on myös tunnettu lumilautailija.


title: Johann Hermann Bauer

text: Johann Hermann Bauer (30. kesäkuuta 1861 Praha, Itävalta-Unkari – 5. huhtikuuta 1891 Görz, Itävalta-Unkari) oli itävaltalainen shakinpelaaja.


title: Johann Hermann Bauer

text: Hän syntyi Böömissä, joka oli osa Itävalta-Unkaria. Bauer muutti Wieniin ja voitti shakkimestarin tittelin Frankfurtissa 1887. Hänen paras turnauksensa oli Grazin vuoden 1890 turnaus, jossa hän tuli toiseksi ennen Emanuel Laskeria.


title: Johann Hermann Bauer

text: Bauer voitti ottelut Fleissigia, Albini ja Marcoa vastaan vuosina 1890 ja 1891.


title: Johann Hermann Bauer

text: Hän on myös tunnettu tappiostaan Emanuel Laskerille tämän kuuluisalla kaksoilähetinuhrauksella.


title: Johann Hermann Bauer

text: Bauer kuoli tuberkuloosiin 29 vuoden iässä.


title: Turion 64 X2

text: Turion 64 X2 on AMD:n valmistama 64-bittinen kaksiytiminen suoritin, joka kilpailee Intelin Core- ja Intel Core 2 -suorittimien kanssa. Turion 64 X2 julkaistiin syyskuussa 2006 pienen myöhästymisen jälkeen. Prosessorit käyttävät Socket S1 -suoritinkantaa, ja tukevat DDR2-muistia. Ne tukevat myös AMD:n virtualisointiteknologiaa ja muita virransäästökeinoja.


title: Turion 64 X2

text: Alkuvaiheessa AMD tuotti 64 X2 -suorittimet IBM:n kehittämällä 90 nanometrin SOI-teknologialla. Vanhemmat 90 nanometrin teknologialla valmistetut prosessorit tunnetaan koodinimellä "Taylor" ja "Trinidad", ja 65 nanometrin prosessilla valmistetut nimellä "Tyler".


title: Samuli Seppälä

text: Samuli Seppälä (s. 14. syyskuuta 1975 Espoo) on Verkkokauppa.comin perustaja, omistaja, entinen toimitusjohtaja ja hallituksen jäsen.


title: Samuli Seppälä

text: Samuli Seppälä on syntynyt Espoon Lintuvaarassa, jossa hän aloitti vuonna 1992 tietokoneiden ja oheislaitteiden myynnin kotitalon kellarista, jolloin hän oli vain 16-vuotias. Vaihto-oppilasvuotena Yhdysvalloissa 1993 Seppälä sai lisää intoa ja ideoita liiketoimintaansa, ja lukion jälkeen hän onkin työskennellyt täysipäiväisesti Verkkokauppa.comissa.


title: Samuli Seppälä

text: Seppälä asuu nykyään Kirkkonummella.


title: Curt von Bardeleben

text: Curt von Bardeleben (4. huhtikuuta 1861 – 31. tammikuuta 1924) oli saksalainen kreivi ja shakkimestari. Hän kuoli ja syntyi Berliinissä. Hän julkaisi shakkilehteä vuosina 1897–1891.


title: Curt von Bardeleben

text: Von Barleben teki itsemurhan hyppäämällä ikkunasta vuonna 1924.


title: Jacques Mieses

text: Jacques Mieses (27. helmikuuta 1865 Leipzig – 23. helmikuuta 1954 Lontoo) oli juutalainen ja saksalaissyntyinen shakinpelaaja ja shakkikirjailija.


title: Jacques Mieses

text: Mieses muutti Englantiin 1930-luvulla natsien takia ja nousi ensimmäiseksi brittiläiseksi suurmestariksi vuonna 1950.


title: Jacques Mieses

text: Mieses kirjoitti useita turnausraportteja, mutta hänen tyyliään pidettiin melko kuivana.


title: Jacques Mieses

text: Hän käytti usein skandinaavista puolustusta kehittäen sen teoriaa paljon.


title: Jackson Showalter

text: Jackson Whipps Showalter (5. helmikuuta 1860 – 5. helmikuuta 1935) oli viisinkertainen Yhdysvaltain shakin mestari vuosilta 1890, 1892, 1892-1894, 1895-1898 sekä 1906-1909. Hän voitti mestaruuden otteluissa Solomon Lipschutzia vastaan kahdesti, kerran Max Juddia vastaan, kerran Emil Keményä vastaan ja kerran John Finan Barrya vastaan. Hän hävisi mestaruuden otteluilla Solomon Lipschutzille, Max Juddille, Harry Nelson Pillsburylle sekä Frank Marshallille.


title: Jackson Showalter

text: Hänen mukaansa on nimetty kuningatargambiitin linja 1.d4 d5 2.c4 dxc4 3.Nc3


title: Jackson Showalter

text: Showalter oli tosiasiassa käyttänyt Capablancan kuuluisaksi tuomaa yksinkertaistusmanööveriä kuningargambiitin muunnelmassa. Jatko menee seuraavasti: 1.d4 d5 2.c4 e6 3. Rc3 Rf6 4. Lg5 Le7 5. e3 Rbd7 6. Rf3 0-0 7. Tc1 c6 8. Ld3 dxc4 9. Lxc4 Rd5.


title: Luettelo suomalaisista lähiverkkotapahtumista

text: Suomessa järjestetään lähiverkkotapahtumia useilla eri paikkakunnilla.


text: Suomen suurimman tietokonefestarin Assemblyn (nyk. Assembly Summer) sisartapahtuma, Assembly Winter, joka järjestettiin ensimmäistä kertaa keväällä 2007 ja joka on suunnattu pelkästään pelaajia varten.


text: GuruLan järjestettiin Sibeliustalolla Lahdessa vuonna 2007, ja se koostui tapahtumapaikalla pelattavista peleistä ja pelimessuista. Tapahtuma sisälsi miniatyyri-, fantasiakorttipelitapahtumista koostuvan Juhla Fanatic -tapahtuman ja GuruLan-nimellä kulkevan tietokonepelitapahtuman sekä pelimessut. Tietokonepaikkoja GuruLan-tapahtumassa oli suunniteltu 400, joista valtaosaa ei kuitenkaan saatu myytyä.


text: Tapahtumassa oli mahdollisuus pelata miniatyyripelejä ja tutustua miniatyyrihahmojen kokoamiseen. Tilaisuudessa järjestettiin myös fantasiakorttipelitapahtuma. Tapahtumassa järjestettiin lisäksi verkkopelitapahtuma "Gaming Guru 2007" sekä sävellyskilpailu. Pelimessuilla esiteltiin pääasiassa Xbox 360 -pelejä ja -laitteita. Lisäksi tapahtumaan oli toteutettu niin sanottuja unelmapelihuoneita, joissa esiteltiin eri sisustusvaihtoehtoja ihanteelliseksi pelihuoneeksi. Messuilla oli myös PC:n, PSP2:n sekä PSP:n pelejä. Peliesittelyssä oli mukana peliohjaiskitarapeli ja tanssipelimattokilpailu.


text: Tapahtuman juonsi Jaana Pelkonen.


text: HaapisLan on haapa-kimolalaistennuorten aloittama Lan-tapahtuma Iitissä. Se on vakiintunut tapahtuma ja järjestettiin heinäkuussa 2007 neljättä kertaa. Projektiryhmän muodostavat Simo Heino, Kai Kuvaja ja Jyri Peltola. Kolmet järjestetyt tapahtumat ovat olleet kolmipäiväisiä.


text: Ensimmäiset HaapisLanit järjestettiin Haapa-Kimolassa Maakansan seuratalolla hiihtolomalla vuonna 2005 Pohjois-Kymen Kasvu ry:n tuella, jolle Haapa-Kimolan nuoret kehittivät sisällön. Päädyttiin verkkopelaamistapahtumaan eli laneihin. Ensimmäisissä HaapaLaneissa kävijöitä oli 15 kymmenellä koneella, jotka riittivät joukolle hyviin Call of Duty -kilpailuihin. Internetiä tapahtumassa ei ensimmäisessä tapahtumassa ollut, vaan pelaaminen tapahtui vain lähiverkossa. Konepaikasta perittiin vähäinen vuokra, jonka sai Maakansan Kyläyhdistys. Järjestelyihin sisältyi buffet, jossa oli Batteryä sekä pizzaa.


text: Myönteisten kokemusten perusteella järjestettiin toinen tapahtuma kesällä 2005. Tapahtuma oli kunnallinen ja järjestettiin Kausalan Ravilinnassa liikuntahallilla. Tämä mahdollisti tapahtuman laajenemisen ja Internetin käytön. Pelipaikkojen konemäärä miltei viisinkertaistui vajaaseen 50:een. Kävijöitä oli runsaat 50. Tapahtumassa järjestettiin pelicompoja. Tapahtumassa myytiin Jolt Colaa. Teknisen toteutuksen tarvitsemat palveimet tehtiin vanhoista miktotietokoneista. Järjestäjinä toimivat Eero Haara, Simo Heino, Kai Kuvaja ja Jyri Peltola.


text: Kolmannen kerran tapahtuma järjestettiin jälleen Ravilinnassa kesällä 2006. Konepaikkoja oli alkuperäiseen kymmeneen verrattuna kymminkertainen määrä - sata konetta. Lisäksi compoissa myönnettiin kohtalaisia palkintoja. Tapahtuma järjestettiin kahdessa tilassa: urheilusalissa ja ruokalassa, jonne hiljaisena paikkana oli kalliimpi lippu.


text: Tapahtuman jälkeen hankittiin kytkimiä ja mainostauluja. Järjestäjinä toimivat edellisten vuosien järjestäjät.


text: HaapisLan-työryhmä tekee yhteistyötä Lahden-seudun lanien kanssa. Olivat mukana muun muassa HolloLaneilla, LahtiLaneilla sekä Guru 07 -tapahtumalla.


text: Verkkopelitapahtuma Insomnia on Verkkopeliyhdistys Insomnia ry:n Porissa järjestämä vuosittainen verkkopelitapahtuma, jossa pelataan videopelejä lähiverkossa ja erilaisissa turnauksissa. Ohjelma- ja osallistujamäärällä mitattuna Insomnia on Assemblyn jälkeen yksi Suomen suurimmista verkkopelitapahtumista. Lokakuun 2015 lopussa järjestetty Insomnia XVII sisälsi 1 000 konepaikkaa ja osallistujia oli noin 1500.


text: MindTrekLan (lyh. MTL) on Tampereella vuosina 2001–2004 järjestetty tietokonetapahtuma. Tapahtuma järjestettiin osana Mindtrek-viikkoa. Vuosina 2001-2003 tapahtuma järjestettiin Tampereen Tampereen teknillisen yliopiston pommisuojassa, eli bommarissa. Vuonna 2004 tapahtuman kasvaessa ulos bommarista järjestettiin tapahtuma Metroauto-areenalla.


text: UTKP-Lan on Uuraisilla järjestettävä verkkopelitapahtuma. Ensimmäiset UTKP-Lanit järjestettiin vuonna 2007, ja vuoden 2009 loppuun mennessä ne on järjestetty 6 kertaa. Tapahtumaa ollaan uudestaan järjestämässä uudestaan, ja suunnittelu on käynnistynyt vuonna 2016.


text: Vectorama on vuosittainen Oulussa pidettävä verkkopelitapahtuma, jonka pääasiallisena kohderyhmänä ovat pelaamisesta ja peleistä kiinnostuneet nuoret. Vectorama kestää kolme päivää. Tapahtuma on järjestetty vuodesta 2000 lähtien. Vuoden 2013 Vectorama järjestettiin Rajakylän koululla.


text: Lamerfest on vuosittain järjestettävä verkkopelitapahtuma Vaskivuoren lukiossa, minkä järjestämisestä vastaa muun muassa koulun vanhat ja nykyiset lukiolaiset. Lamerfest on järjestetty 19 kertaa vuodesta 1999 alkaen . Vuosittain tapahtuman aikana tietokonepaikattomia kävijöitä on noin 700 ja tietokonepaikkoja on myynnissä noin 170 .


title: Adam Busch

text: Adam Busch (s. 6. heinäkuuta 1978 East Meadow, New York) on yhdysvaltalainen näyttelijä. Hänet tunnetaan kenties parhaiten roolistaan Warren Mearsina televisiosarjassa "Buffy, vampyyrintappaja". Hän oli mukana sarjan kolmella viimeisellä tuotantokaudella viidennen kauden jaksosta "Robottirakkautta" lähtien. "Buffyn" lisäksi Busch on vieraillut muun muassa televisiosarjoissa "Kova laki", "The Jury" ja "House". Hän on mukana myös televisiosarjassa "Back to You", joka alkoi vuonna 2007. Busch on esiintynyt myös elokuvien puolella. Hänellä oli pieni rooli esimerkiksi vuoden 1994 elokuvassa "Leon". Sittemmin hän on esiintynyt elokuvissa "Sugar & Spice" (2001) ja "American Dreamz" (2006). Busch toimii myös laulajana yhtyeessä Common Rotation. Hän seurustelee entisen "Buffy"-kanssanäyttelijänsä Amber Bensonin kanssa.


title: James Mason (shakinpelaaja)

text: James Mason (19. marraskuuta 1849 – 12. tammikuuta 1905) oli kuuluisa shakinpelaaja ja kirjailija. Hänen alkuperäinen nimensä on tuntematon, sillä hänet adoptoitiin lapsena ja hän otti nimen James Mason. Hänen perheensä muutti Jamesin ollessa lapsi Yhdysvaltoihin, missä hän oppi shakin säännöt ja sai työn New York Heraldilta.


title: James Mason (shakinpelaaja)

text: Mason kirjoitti useita kirjoja shakista, joista tunnetuimmat ovat "The Principles of Chess in Theory and Practice" (1894), "The Art of Chess" (1895), "Chess Openings" (1897), ja "Social Chess" (1900).


title: James Mason (shakinpelaaja)

text: Mason kuoli Rochfordissa Essexissä Englannissa.


title: Kalle Tähtelä

text: Kaarlo ”Kalle” Aleksander Tähtelä (sukunimi vuodesta 1906 Franzén, aikaisemmin Junno; 26. toukokuuta 1891 Leppävirta – 23. lokakuuta 1919 Sisto-Palkino, Neuvosto-Venäjä) oli suomalainen toimittaja, kirjailija ja sotilaslentäjä.


title: Kalle Tähtelä

text: Tähtelän vanhemmat olivat Aleksanteri Franzen, ent. Hagert ja Retriikka Jaakontytär Junno. Tähtelän perhe vietti liikkuvaa elämää ja niinpä hän kävi koulua Leppävirralla, Kuopiossa ja Porvoossa, asui pari vuotta Venäjällä ja kävi sitten vielä lyseota Helsingissä. Tähtelä jätti lyseon käynnin kesken siirtyen lehtialalle. Hän oli työssä ensin "Etelä-Suomen Sanomissa" ja sitten "Aamulehdessä". Vuonna 1910 hän lähti ensin Saksaan ja sieltä vuonna 1911 Yhdysvaltoihin. Tähtelä teki Yhdysvalloissa aluksi sekalaisia töitä mutta palasi sitten lehtialalle ja oli toimittajana suomenkielisissä Yhdysvalloissa ilmestyneissä työväenlehdissä. Suomeen Tähtelä palasi marraskuussa 1917.


title: Kalle Tähtelä

text: Suomen sisällissodan aikana Tähtelä toimitti Turussa ilmestynyttä "Sosialisti"-lehteä. Siirryttyään sodan loppuvaiheissa Venäjälle hän pyrki punalaivaston ilmasotakouluun ja opiskeli lentäjäksi koulun kansainvälisellä osastolla. Läpäistyään lento- ja teoriakokeet hän palveli sitten Venäjän sisällissodassa punaisten puolella sotilaslentäjänä Itämeren laivaston ilmavoimien 1. vesilentolaivueessa. Muita suomalaisia lentäjiä oli noin kymmenkunta, joista Tähtelän lisäksi tunnetaan Werner ja Jalmar Lehtimäki, Valter Bergström, Konstantin Taskinen, Kaarlo Renkas, Manne Tynys, Kaarlo Nenonen ja Otto Kalvitsa.


title: Kalle Tähtelä

text: Kenraali Judenitšin joukot ampuivat 22. lokakuuta 1919 alas Tähtelän ohjaaman M-20 lentoveneen Pietarin lähistöllä. Tähtelä ja koneen mekaanikkotähystäjä A. Baldanov piiloutuivat yön ajaksi erääseen maalaistaloon. He jäivät kuitenkin vangiksi seuraavana päivänä yrittäessään päästä takaisin punaisten puolelle. Lentäjät tuomittiin kenttäoikeudessa kuolemaan ja heidät teloitettiin 24. lokakuuta 1919 Sisto-Palkinon kylässä. Silvotut ruumiit löydettiin valkoisten perääntymisen jälkeen ja heidät haudattiin 11. marraskuuta Oranienbaumin vallankumoussankarien yhteishautaan. Yrjö Sirola piti muistopuheen Tähtelän haudalla.


title: Kalle Tähtelä

text: Tähtelän mukaan nimettiin yksi Mustanmeren laivaston lento-osasto ja 1919 Tähtelän ja vuonna 1919 taiteilija Yersova maalasi taulun "Itämeren lentäjien uroteko" Tähtelän ja Bahvalovin kunniaksi.


title: Femme nue couchée

text: Femme nue couchée () ranskalaisen realistisen taidemaalarin Gustave Courbet'n (1819–1877) öljyvärimaalaus vuodelta 1862, kooltaan 75 cm × 97 cm. Se esittää nuoren tummahiuksisen naisen makaamassa sohvalla pukeutuneena ainoastaan kenkiin ja sukkiin. Naisen takana osittain sivuun vedetyn punaisen verhon takaa paljastuu suljetusta ikkunasta näkyvä pilvinen taivas. Työ on todennäkäisesti saanut vaikutteita Goyan "La maja desnudasta".


title: Femme nue couchée

text: Maalaus oli alun perin Alexandre Berthierin omistuksessa ja myöhemmin se kuului Marcell Nemesin kokoelmiin. Vuonna 1913 sen osti unkarilainen keräilijä Ferenc Hatvany. Eräässä vaiheessa Hatvany maalasi työstä pilailumielessä kopion ja lähetti sen alkuperäisenä työnä Belgradin näyttelyyn. Yhdessä muun Hatvanyn kokoelman kanssa se vietiin sotasaaliina Budapestin kassaholvista vuoden 1945 Neuvosto-valtauksen aikana toisessa maailmansodassa. Seuraavan kerran se nähtiin kiinnitettynä Puna-armeijan sotilasajoneuvon suojapressuun Budan linnakukkulalla, mutta tämän jälkeen maalaus näytti kadonneen jälkiä jättämättä.


title: Femme nue couchée

text: Maalaus ilmestyi seuraavan kerran julkisuuteen vuosina 2000 ja 2003, kun slovakialainen antiikkikauppiaaksi itseään väittänyt mies, joka keskustelukumppaneistaan vaikutti olevan tekemisissä järjestäytyneen rikollisuuden kanssa, tarjosi sitä myytäväksi ensin Budapestin Kaunotaiteen museoon ja sitten Commission for Art Recoverylle (CAR). Kauppias esitti valaehtoisen todistuksen siitä, että neuvostosotilaat olivat antaneet maalauksen palkkiona Bratislavan lähikylässä asuneelle lääkärille vastapalveluksena haavoittuneiden sotilaiden hoitamisesta. CAR totesi lausunnon paikkansapitäväksi ja maalauksen halkeamien tutkija vahvisti, että kyseessä oli todellakin aito maalaus eikä Hatvanyn maalaama kopio.


title: Femme nue couchée

text: Vuosia kestäneiden neuvotteluiden, Interpolin väliintulojen ja Yhdysvaltain ja Slovakian hallitusten diplomaattisten kiistojen jälkeen, CAR sai hankittua maalauksen Hatvanyn perikunnalta 300 000 yhdysvaltain dollarilla. Se esiteltiin ensimmäisen kerran yleisölle sitten 1930-luvun vuoden 2007 "Courbet"-näyttelyssä Pariisin Grand Palaisissa.


title: Femme nue couchée

text: Philippe Dagenin mukaan "Femme nue couchée" on eräs Courbet'n kauneimmista ja eroottisimmista maalauksista.


title: Mal Waldron

text: Malcolm Earl "Mal" Waldron (16. elokuuta 1925 – 2. joulukuuta 2002) oli yhdysvaltalainen jazzpianisti. Hän levytti useissa kokoonpanoissa ja sävelsi lisäksi muun muassa elokuvamusiikkia.


title: Mal Waldron

text: New Yorkissa syntynyt Waldron kuoli 77-vuotiaana Brysselissä, Belgiassa.


title: Chad Doreck

text: Chad Doreck (s. 19. marraskuuta 1978) on yhdysvaltalainen näyttelijä. Hänet tunnetaan kansainvälisesti varsinkin roolista televisiosarjassa "My Life as a Teenage Robot". Hänellä oli myös pieni osa "ssa" (2006).


title: Chad Doreck

text: Kaliforniasta kotoisin oleva Doreck aloitti uransa kuuden ikäisenä. Hän kilpaili "Grease: You're the One that I Want!" -ohjelmassa vuonna 2007.


title: Bulgaria yleisurheilun maailmanmestaruuskilpailuissa

text: Bulgaria on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saavuttanut MM-kilpailuissa yhteensä 16 mitalia, joista viisi on kultaisia. Vuoteen 2001 saakka maa saavutti kaikissa kisoissa vähintään yhden mitalin, mutta sen jälkeen se on saanut yhteensä vain yhden mitalin ja senkin jälkikäteen toisen kilpailijan dopinghylkäyksen vuoksi.


text: Bulgarian menestynein MM-kisaurheilija on Stefka Kostadinova, joka voitti kultaa korkeushypyssä vuosina 1987 ja 1995. Ginka Zagortševa voitti 100 metrin aitajuoksussa kultaa Roomassa 1987 ja pronssia Helsingissä 1983. Kiekonheittäjä Tsvetanka Hristova sai kultaa Tokiossa 1991 ja pronssia Roomassa 1987. Miehistä kultamitaliin on yltänyt kolmiloikkaaja Hristo Markov Roomassa 1987. Edmontonissa 2001 Tereza Marinova sai kolmiloikassa pronssia. Pariisissa 2003 paras bulgarialainen oli korkeushypyssä neljänneksi sijoittunut Venelina Veneva, Helsingissä 2005 yksikään bulgarialainen ei päässyt pistesijoille, ja Osakassa 2007 ainoa pistesijoille päässyt bulgarialainen oli Daniela Jordanova, joka nousi 1 500 metrin juoksussa pronssille kilpakumppanin dopinghylkäyksen jälkeen. Berliinissä 2009 paras bulgarialainen oli kolmiloikassa yhdeksänneksi sijoittunut Momtšil Karailiev. Daegussa 2011 Bulgarian seitsenhenkisestä joukkueesta pistesijoille pääsivät 400 metrin aitajuoksussa kuudenneksi sijoittunut Vanja Stambolova ja 100 metrin juoksussa seitsemänneksi sijoittunut Ivet Lalova. Moskovassa 2013 Bulgarialla oli yhdeksän urheilijaa, joista pistesijoille ylsi vain kuulantyönnössä kahdeksanneksi sijoittunut Georgi Ivanov. Pekingissä 2015 kilpaili kymmenen bulgarialaisurheilijaa, joista Gabriela Petrova sijoittui kolmiloikassa neljänneksi ja Ivet Lalova-Collio 200 metrin juoksussa seitsemänneksi. Lontoossa 2017 pistesijoille ylsi vain seitsemänneksi sijoittunut korkeushyppääjä Mirela Demireva.


title: Nikki Blonsky

text: Nikki Blonsky (s. 9. marraskuuta 1988, New York, USA) on yhdysvaltalainen näyttelijä ja laulaja. Hänet tunnetaan parhaiten roolistaan vuoden 2007 musikaalielokuvassa Hairspray, jossa hän esitti ylipainoista, musiikkia ja tanssia rakastavaa Tracy Turnbladia.


title: Nikki Blonsky

text: Golden Globe -ehdokkuus - Paras naispääosa: komedia tai musikaali (Tracy Turnblad, Hairspray)


title: Doomsday (elokuva)

text: Doomsday on vuonna 2008 ensi-iltansa saanut brittiläinen toimintaelokuva, jonka on käsikirjoittanut ja ohjannut Neil Marshall.


title: Doomsday (elokuva)

text: Elokuva alkaa vuodesta 2008, jolloin Reaper-virus ilmestyy Glasgow’hun. Virukselle ei löydy hoitokeinoa eikä rokotetta. Lentokentät, satamat ja rautatiet suljetaan, ihmisiä kehotetaan jäämään koteihinsa, välttämään kontaktia muihin ja odottamaan apua.


title: Doomsday (elokuva)

text: Poikkeuslaki astuu voimaan, ja Britannian hallitus päättää asettaa koko Skotlannin karanteeniin. Rannikkovesistöt miinoitetaan, ilmatila asetetaan lentokieltoon alasampumisen uhalla, ja itse mannerta halkoo yhdeksänmetrinen 130 kilometriä pitkä teräsmuuri noudattaen samaa linjaa muinaisen Rooman rajan kanssa. Muurin toiselle puolelle jääneet jätetään kuolemaan, sosiaalinen järjestys mätänee ruumiiden mukana ja lopulta koko Skotlanti unohdetaan.


title: Doomsday (elokuva)

text: 28 vuotta myöhemmin eli vuonna 2035 Reaper-virus ilmaantuu Lontoon slummeissa, mihin kodittomiksi jääneet skotlantilaiset on sullottu. Satelliitin ottamista valokuvista näkyy merkkejä elämästä muurin tuolla puolen, jolloin retkikunta lähetetään Skotlantiin etsimään parannuskeinoa siellä olevien selviytyjien luota. Selviytyneet ovat kahdenlaisia: ihmissyöjäpunkkareita ja uutta keskiaikaa eläviä haaveilijoita, jotka sotivat keskenään. Selviää, että selviytyneillä on luonnollinen vastustuskyky virusta vastaan ja heidän verestään voidaan tehdä rokote virusta vastaan. Mutta vallan kaapannut pääministerin neuvonantaja kuitenkin pidättäytyy rokotteen käytöstä politiikan takia.


title: Pippuripallokala

text: Pippuripallokala ("Arothron nigropunctatus") on pallokalojen heimoon kuuluva kalalaji. Lajia näkee joskus suurissa meriakvaarioissa. Pippuripallokaloja ei suositella pidettäviksi riutta-akvaariossa, koska ne syövät selkärangattomia ja korallien kärkiä. On myös tietoja, joiden mukaan pippuripallokala ei koskisi koralleihin akvaariossa.


title: Pippuripallokala

text:
Pippuripallokala voi kasvaa luonnossa jopa 35 cm pitkäksi. Vartalossa on harvakseltaan selvärajaisia mustia pilkkuja. Pohjaväri muuttuu siniharmaasta keltavatsaiseksi. Myös täysin keltaisia ja melko sinisiä yksilöitä on.
Pippuripallokala on peräisin Indopasifiselta merialueelta. Se viihtyy koralliriuttojen ulkoreunoilla missä on paljon selkärangattomia.


title: Pippuripallokala

text: Pippuripallokaloja pidetään älykkäinä ja hyvämuistisina; ne oppivat tuntemaan ruokkijansa. Kala on reviiritietoinen, ja useampia kuin yhtä yksilöä varten pitää olla suuri akvaario.


title: Pippuripallokala

text: Pippuripallokala elää aidossa merivedessä. Toisin kuin jotkut muut pallokalat, se ei siirry jokisuiden murtoveteen missään elämänsä vaiheessa.


title: Pippuripallokala

text: Pippuripallokala syö koralleja, äyriäisiä, nilviäisiä, sienieläimiä ja levää. Akvaariossa se syö lihapitoista ruokaa, ja on huolehdittava, että ruoassa on tarpeeksi kovia osia (esimerkiksi katkaravunkuoria) jotta kalan hampaat kuluvat tasaisesti. Ruokailutottumuksiensa takia pippuripallokalat likaavat vettä, joten akvaarion puhdistus ja suodatus on tärkeää.


title: Verkkopallokala

text: Verkkopallokala ("Arothron reticularis") on pallokalalaji, jota näkee joskus suurissa meriakvaarioissa.


title: Verkkopallokala

text: Verkkopallokala kasvaa 45 cm pitkäksi. Sen vartalossa on tummanharmaalla pohjalla vaaleanharmaa verkkokuvio.


title: Verkkopallokala

text: Verkkopallokala on peräisin Indopasifiselta merialueelta.


title: Verkkopallokala

text: Verkkopallokala syö koralleja, nilviäisiä ja muita selkärangattomia. Sopiva lämpötila on 25-28 astetta.


title: Kai Holm

text: Kai ”Kaitsu” Holm on suomalainen rumpali, joka tunnetaan Popedan alkuperäisrumpalina. Holm vaikutti yhtyeessä vuosina 1977–1983. Lokakuussa 1983 Holmin lähdettyä suorittamaan varusmiespalvelusta hänet korvasi hänen isoveljensä Kari Holm, jonka piti alun perin vain tuurata veljeään, mutta jäi lopulta yhtyeeseen muiden jäsenten vaatimuksesta. Kai Holmin viimeinen keikka Popedassa oli Evijärvellä 8. lokakuuta 1983.


title: Dustin Diamond

text: Dustin Neil Diamond (s. 7. tammikuuta 1977) on yhdysvaltalainen näyttelijä ja koomikko, joka muistetaan parhaiten Samuel "Screech" Powersin roolista televisiosarjassa "Saved by the Bell" (1989–1993).


title: Dustin Diamond

text: San Joséssa, Kaliforniassa syntynyt Diamond on jatkanut showuraansa aikuisikäänsä saakka. Hän saavutti lisäjulkisuutta esiinnyttyään seksinauhalla.


title: Dustin Diamond

text: Diamondilla on musta vyö karatessa.


title: Soltau

text: Soltau on kaupunki Ala-Saksin osavaltiossa Heidekreisin piirikunnassa Saksassa. Siellä on arviolta 21 414 asukasta (vuonna 2015) ja sen pinta-ala on 203,25 neliökilometriä.


title: Soltau

text: Ensimmäiset kirjalliset maininnat Soltausta ovat vuodelta 937. Kaupunkioikeudet se sai vuonna 1388. Vuoteen 1977 asti se oli Soltaun piirikunnan keskus, jonka jälkeen se yhdistettiin Fallingbostelin piirikuntaan. Yhdessä ne muodostavat nykyään Heidekreisin piirikunnan. Kaupungin vaakunan aiheena on Welfen hallitsijasuvun tunnus leijona, taustanaan punainen kaupungin portti. Leijona esiintyi jo vanhimmassa kaupungin vaakunassa 1400-luvulta jolloin kaupunki kuului Lüneburgin herttualle, Welfen hallitsijasuvusta.


title: Géza Maróczy

text: Géza Maróczy (3. maaliskuuta 1870 – 29. toukokuuta 1951) oli oman aikansa johtava unkarilainen shakin suurmestari ja yksi maailman parhaista pelaajista. Hän oli myös insinööri.


title: Géza Maróczy

text: Maróczy sopi Emanuel Laskerin kanssa maailmanmestaruusottelusta, mutta se peruttiin maailmansodan takia.


title: Edward Winter

text: Edward Winter on brittiläinen journalisti, historioitsija, keräilijä ja shakkikirjailija. Hän pitää vakituista kolumnia "Chess Notes". Hän asuu Genevessä Sveitsissä.


title: Richard Réti

text: Richard Réti (28. toukokuuta 1889 – 6. kesäkuuta 1929) oli itävaltaunkarilainen, myöhemmin tšekkoslovakialainen shakinpelaaja, shakkikirjailija ja shakkiongelmien luoja. Hän syntyi Pezinokissa, joka oli osa Itävalta-Unkaria.


title: Richard Réti

text: Réti oli hypermodernistisen koulukunnan vakaa kannattaja ja käytti usein hypermodernistisia avauksia. Jälkipolvet tuntevat Rétin paitsi hänen nimeään kantavasta avausjärjestelmästä, kahdesta teoksesta: "pamfletista" "Die neuen Ideen im Schachspiel" (1922) ja postuumisti julkaistusta "Die Meister des Schachbretts" (1930). Molemmat on sittemmin suomennettu.


title: Xkcd

text:
xkcd on yhdysvaltalaisen Randall Munroen luoma verkkosarjakuva ”romantiikasta, sarkasmista, matematiikasta ja kielestä”. Munroen mukaan sarjakuvan nimi xkcd ei tarkoita mitään, se on vain lausuntakelvoton kirjainyhdistelmä. Sarjakuvan aiheet vaihtelevat matemaattisista tai tieteellisistä sisäpiirin vitseistä aforistisiin pohdintoihin. Stripeissä on usein populaari- tai nörttikulttuuriviittauksia. Sarjakuva tunnetaan rujosta piirrostyylistään, jossa sarjakuvan hahmot ovat tikku-ukkoja. Xkcd julkaistaan Creative Commons -lisenssillä ja uusia strippejä ilmestyy kolmesti viikossa.
Xkcd sai alkunsa syyskuussa 2005, kun Munroe skannasi vanhojen kouluvihkojensa sisältämiä piirroksia ja laittoi osan esille verkkoon. Saatuaan hivenen huomiota hän alkoi julkaista sarjakuvaa säännöllisesti ja lukijakunnan kasvaessa julkaisi myös oheistuotteita kuten t-paitoja. Sarjakuva on saavuttanut suuren kulttisuosion internetissä ja siitä on kirjoitettu muun muassa "The New York Timesissa".


title: Xkcd

text: Valikoiduista xkcd-stripeistä koottu kirja "xkcd: volume 0" julkaistiin syyskuussa 2009.


title: Xkcd

text: Munroen toinen xkcd-projekti on "What If?", jossa hän antaa vakavia, tieteellisesti pääteltyjä vastauksia lukijoiden lähettämiin absurdeihin kysymyksiin. What If? -artikkeleista koostettu kirja "What If?: Serious Scientific Answers to Absurd Hypothetical Questions" nousi New York Timesin bestseller-listalle.


title: Xkcd

text: Sarjakuvan stripit ovat innostaneet lukijoita toteuttamaan joitakin niissä esitettyjä ideoita käytännössä. Esimerkiksi kun xkcd:ssä julkaistiin ”Chess photo” -sarjakuva, jonka hahmot liimaavat shakkinappulat lautaan kiinni voidakseen ottaa itsestään kuvan pelaamassa shakkia huvipuiston vuoristoradassa, alkoivat lukijat lähettää piirtäjälle valokuvia itsestään toteuttamassa ideaa.


title: Xkcd

text: Toukokuussa 2008 sarjakuvassa julkaistiin ”Geohashing”-algoritmi, jolla lasketaan päivämäärän, DOW-indeksin ja omien sijaintikoordinaattien avulla näennäissatunnainen karttapiste. Lukijat voivat käydä tässä pisteessä tapaamassa muita sarjakuvan lukijoita. Ajatus mukailee geokätköilyä ().


title: Jefim Bogoljubov

text: Jefim Dmitrijevitš Bogoljubov (, , 14. huhtikuuta 1889 – 18. kesäkuuta 1952) oli ukrainalais-saksalainen shakin suurmestari.


title: Jefim Bogoljubov

text: Bogoljubov otteli maailmanmestaruudesta kahdesti Aleksandr Alehinia vastaan, mutta hävisi molemmat ottelut.


title: Jefim Bogoljubov

text: Bogoljubovin mukaan on nimetty Bogointialainen puolustus: 1.d4 Rf6 2.c4 e6 3.Rf3 Lb4+


title: Giorgi Leonidze

text: Giorgi Leonidze (, 27. joulukuuta 1899 – 9. elokuuta 1966) oli georgialainen runoilija, proosakirjailija ja kirjallisuuden tutkija.


title: Giorgi Leonidze

text: Leonidze syntyi Patardzeulin kylässä itägeorgialaisessa Kakhetin provinssissa. Hän valmistui Tbilisin teologisesta seminaarista vuonna 1918 ja jatkoi opintojaan Tbilisin valtionyliopistossa. Hänen ensimmäiset runonsa ilmestyivät Georgian lehdistössä vuonna 1911, minkä jälkeen hän teki lyhyen aikaa yhteistyötä Siniset sarvet -symbolistiryhmän kanssa. Hänen todelliset kykynsä nousivat esiin vuonna 1925 luontoa käsittelevien runojen sarjassa, joka kertoi romanttisesti ja elävästi Leonidzen synnyinalueen Kakhetin maisemista. Koko neuvostokauden ajan hän yritti noudattaa "oikeaa" poliittista linjaa: hänen runoudestaan tuli historiallisempaa ja isänmaallisempaa. Leonidze ammensi Georgian tapahtumarikkaasta historiasta värikkäitä, keskiaikaisia aiheita ja muunsi ne impulsiivisiksi rytmeiksi ja vertauskuviksi. Hänestä tuli nopeasti yksi Georgian suosituimmista runoilijoista, mutta kun monet hänen kirjailijatovereistaan ja hänen oma veljensä, mikrobiologi Leon Leonidze, surmattiin Stalinin suuressa puhdistuksessa 1930-luvulla, hänet pakotettiin käyttämään taitojaan panegyriikkojen kirjoittamiseen Stalinille. Hän laati vuonna 1936 kesken jääneen eepoksen, joka käsitteli Stalinin lapsuutta ja nuoruutta ja jonka huomattava piirre on elämäkerrallisten yksityiskohtien, todellisten tai keksittyjen, täydellinen puuttuminen.


title: Giorgi Leonidze

text: Hän kirjoitti myös huolellisia tutkimuksia varhaisemmista georgialaisista runoilijoista, kuten Besikistä ja Baratašvilistä, ja tuotti elävää, lapsuutensa muistoihin ja kokemuksiin perustuvaa proosaa. Esimerkiksi teoksesta "Natvris khe" (, "halun puu") Tengiz Abuladze teki kuuluisan elokuvatrilogiansa ensimmäisen osan vuonna 1976. Myöhempinä vuosinaan Leonidze käytti vaurauttaan kotikylänsä auttamiseen ja johti Georgian kirjallisuuden instituuttia Georgian tiedeakatemiassa vuodesta 1958 kuolemaansa saakka vuonna 1966. Hänet on haudattu Mtatsmindan pantheoniin Tbilisissä.


title: Japani yleisurheilun maailmanmestaruuskilpailuissa

text: Japani on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saavuttanut MM-kilpailuissa yhteensä 26 mitalia, joista neljä on kultaisia. Maan ehdoton ykköslaji on maratonjuoksu, josta se on saavuttanut kolme maailmanmestaruutta ja enemmistön muistakin mitaleistaan. Ilman mitaleja se on jäänyt kaksissa ensimmäisissä MM-kilpailuissa sekä viidensissä kisoissa vuonna 1995. Japani on toiminut MM-kilpailujen isäntämaana kahdesti: vuoden 1991 kisat pidettiin Tokiossa ja vuonna 2007 kilpailtiin Osakassa.


text: Ensimmäisissä MM-kilpailuissa Helsingissä 1983 japanilaismaratoonarit esiintyivät vielä vaatimattomasti; naisten maratonilla paras japanilainen oli 31:nneksi sijoittunut Mieko Tajima ja miesten puolella 35:nneksi jäänyt Yoshihiro Nishimura. Roomassa 1987 Miyuki Yamashita sijoittui naisten maratonilla kymmenenneksi ja Masayuki Nishi miesten puolella 22:nneksi. Kotikisoissaan Tokiossa 1991 japanilaiset saavuttivat ensimmäisen maailmanmestaruutensa. Miesten maratonilla Hiromi Taniguchi voitti kultaa ja Futoshi Shinohara sijoittui viidenneksi. Kisojen toisen mitalinsa maa sai naisten maratonilla, jossa Sachiko Yamashita sijoittui hopealle ja Yūko Arimori neljänneksi.


text: Stuttgartin MM-kilpailuissa 1993 Japani saavutti toisen maailmanmestaruutensa. Maan ainoat mitalistit olivat naisten maratonilla kultaa voittanut Junko Asari ja pronssille sijoittunut Tomoe Abe. Miesmaratoonareista Tadao Uchikoshi sijoittui viidenneksi. Göteborgissa 1995 Japanin maratonjuoksijoiden parhaat sijoitukset olivat miesten matkalla Yuji Nakamuran 12. sija ja naisissa Sachiyo Seiyaman yhdeksäs sija. Ateenassa 1997 naisten maratonilla Hiromi Suzuki voitti kultaa. Takako Tobise sijoittui lajissa neljänneksi ja Nobuko Fujimura kymmenenneksi. Miesten puolella paras oli 22:nneksi sijoittunut Akira Manai. Sevillassa 1999 maratoonarit vastasivat jälleen Japanin kaikista mitalisuorituksista, kun naisissa Ari Ichihashi saavutti hopeaa ja miehissä Nobuyuki Sato pronssia. Lisäksi naisten puolella Kayoko Obata oli kahdeksas ja miesten puolella Atsushi Fujita kuudes ja Koji Shimizu seitsemäs.


text: Edmontonissa 2001 Japanin ainoa maratonmitalisti oli naisten matkalla hopealle sijoittunut Reiko Tosa. Yoko Shibui sijoittui neljänneksi ja Kazumi Matsuo yhdeksänneksi. Miesten puolella Shigeru Aburaya oli viides, Yoshiteru Morishita kahdeksas ja Takayuki Nishida yhdeksäs. Pariisissa 2003 naisten maratonilla Mizuki Noguchi saavutti hopeaa, Masako Chiba pronssia ja Naoko Sakamoto neljännen sijan. Miesten maratonilla Shigeru Aburaya oli viides, Atsushi Sato kymmenes ja Tsuyoshi Ogata 12:s. Helsingissä 2005 Ogata saavutti pronssia ja Toshinari Takaoka sijoittui neljänneksi. Naisten maratonilla Yumiko Hara oli kuudes, Harumi Hiroyama kahdeksas ja Megumi Oshima kymmenes. Osakassa 2007 Reiko Tosa saavutti toisen MM-mitalinsa sijoittumalla pronssille. Naisten matkalla Kiyoko Shimahara oli kuudes ja miesten puolella Tsuyoshi Ogata viides, Satoshi Osaki kuudes ja Toshinari Suwa seitsemäs. Berliinissä 2009 Yoshimi Ozaki saavutti naisten maratonilla hopeaa, Yuri Kanō sijoittui seitsemänneksi ja Yoshiko Fujinaga oli neljästoista. Miesten maratonilla Atsushi Sato oli kuudes, Masaya Shimizu yhdestoista ja Satoshi Irifune neljästoista. Daegussa 2011 paras japanilainen maratoonari oli naisten kisassa viidenneksi sijoittunut Yukiko Akaba. Remi Nakazato sijoittui kymmenenneksi. Miesten maratonilla Hiroyuki Horibata oli seitsemäs ja Kentaro Nakamoto kymmenes. Moskovassa 2013 Kayoko Fukushi saavutti naisten maratonilla pronssia ja Ryoko Kizaki sijoittui neljänneksi. Miesten maratonilla Kentaro Nakamoto oli viides ja kolme muutakin japanilaista sijoittui 18 parhaan joukkoon. Pekingissä 2015 japanilaismaratoonarien paras saavutus oli Mai Iton seitsemäs sija naisten maratonilla. Lontoossa 2017 paras japanilaissijoitus oli Yuki Kawauchin yhdeksäs sija miesten maratonilla.


text: Vuodesta 1997 lähtien MM-kilpailujen maratonjuoksujen yhteydessä on kilpailtu myös maitten välinen maailmancup, jonka tuloksiin lasketaan kunkin maan kolmen parhaan maratoonarin aika. Naisten maailmancupin Japani on voittanut vuosina 1997, 1999, 2001 ja 2003 sekä sijoittunut toiseksi vuosina 2005 ja 2009 sekä kolmanneksi vuonna 2007. Miesten maailmancupin Japani voitti vuosina 2003, 2005 ja 2007. Toiseksi se sijoittui vuonna 1999 Italian, vuonna 2001 Etiopian ja vuonna 2011 Kenian jälkeen. Vuonna 2009 Japani sijoittui miesten cupissa kolmanneksi ja vuonna 1997 viidenneksi.


text: Muissa lajeissa kuin maratonissa Japani on saavuttanut yhdeksän MM-mitalia. Moukarinheittäjä Kōji Murofushi voitti kultaa vuonna 2011, hopeaa vuonna 2001 ja pronssia vuonna 2003. Dai Tamesue juoksi 400 metrin aidoissa pronssille vuosina 2001 ja 2005. Shingo Suetsugu saavutti pronssia 200 metrin juoksussa vuonna 2003. Myöhemmin maratonilla MM-mitalille yltänyt Masako Chiba saavutti pronssia 10 000 metrin juoksussa vuonna 1997. Osakan kisoissa 2007 parhaat ei-maratoonarit olivat viidenneksi sijoittunut miesten 4 × 100 metrin viestijuoksujoukkue ja kuudenneksi sijoittunut Kōji Murofushi. Berliinissä 2009 Japani saavutti ainoat mitalinsa viimeisenä kilpailupäivänä, kun naisten maratonmitalin lisäksi Yukifumi Murakami ylsi miesten keihäänheitossa pronssille. Pekingissä 2015 Takayuki Tanii saavutti pronssia 50 kilometrin kävelyssä ja samassa lajissa Hirooki Arai sijoittui neljänneksi. Lontoossa 2017 Hirooki Arai saavutti hopeaa ja Kai Kobayashi pronssia 50 kilometrin kävelyssä ja miesten pikaviestijoukkue pronssia.


title: Bagrat IV

text: Bagrat IV (, 1018 – 24. marraskuuta 1072) oli Georgian kuningas Bagrationi-dynastiasta vuosina 1027–1072. Pitkän ja tapahtumarikkaan hallituskautensa aikana Bagrat yritti rajoittaa suuraatelin vaikutusvaltaa ja varmistaa Georgian itsenäisyyden Bysantin ja seldžukkien valtakunnista. Useiden toisiinsa sekoittuneiden konfliktien sarjassa Bagrat onnistui kukistamaan voimakkaimmat vasallinsa ja kilpailijansa Liparitidi-suvusta, tuomaan useita feodaalialueita suoraan hallintaansa ja alistamaan Lorrin ja Kakhetin kuninkaat sekä Tbilisin emiirin vasalleikseen. Hänen bysanttilaisiin arvonimiinsä kuuluivat "nobelissimos", "kuropalates" ja "sebastos".


title: Bagrat IV

text: Bagrat oli Giorgi I:n (hallitsi 1014–1027) ja hänen ensimmäisen vaimonsa Mariam Vaspurakanilaisen poika. Kun Bagrat oli kolmen vuoden ikäinen, Giorgi luovutti hänet panttivangiksi Bysantin keisari Basileios II:lle (hallitsi 976–1025) hintana tappiostaan vuoden 1022 sodassa Bysanttia vastaan. Nuori Bagrat vietti seuraavat kolme vuotta keisarillisessa pääkaupungissa Konstantinopolissa kunnes hänet vapautettiin vuonna 1025. Hän oli vielä bysanttilaisten hallussa, kun Basileios kuoli ja hänen seuraajakseen nousi hänen veljensä Konstantinos VIII (hallitsi 1025–1028). Konstantinos määräsi, että nuori prissi tuli hakea takaisin, mutta keisarillinen kuriiri ei enää saanut häntä haltuunsa, sillä hän oli jo ehtinyt takaisin Georgian kuningaskuntaan.


title: Bagrat IV

text: Kun Giorgi I kuoli vuonna 1027, vain kahdeksanvuotias Bagrat nousi hänen seuraajakseen valtaistuimelle. Leskikuningatar Mariam nousi takaisin valtaan ja hänestä tuli alaikäisen poikansa sijaishallitsija. Hän jakoi sijaishallitsijan asemansa korkea-arvoisten aatelisten, erityisesti Trialetin herttua Liparit IV:n ja Kartlin herttua Ivanen kanssa.


title: Bagrat IV

text: Siihen mennessä kun Bagratista oli tullut kuningas, Bagrationi-dynastian jäsenten tavoite kaikkien georgialaisten maiden yhdistämiseksi oli peruuttamattomasti käynnistynyt. Georgian kuninkaat olivat asettuneet Kutaisiin, mistä he hallitsivat entistä Abhasian kuningaskuntaa ja suurinta osaa Iberiasta/Kartlista; Tao/Tajk oli menetetty bysanttilaisille ja Tbilisissä hallitsi edelleen islamilainen emiraatti. Kakhetin kuninkaat vuorostaan puolustivat itsepäisesti autonomiaansa itäisessä Georgiassa. Lisäksi suuraatelisten uskollisuus Georgian kruunulle ei ollut läheskään vakaata. Bagratin alaikäisyyden aikana sijaishallitsijat olivat lisänneet korkea-aatelin valtaa, mitä hän myöhemmin yritti rajoittaa noustuaan täysivaltaiseksi hallitsijaksi. Samaan aikaan Georgian kruunua uhkasivat kaksi mahtavaa vihollista: Bysantin valtakunta ja uudelleen vahvistuneet seldžukit. Vaikka Bysantilla ja Georgialla olikin vuosisatoja vanhat kulttuuriset ja uskonnolliset siteet, ja seldžukit aiheuttivat Bysantillekin huomattavan uhan, Konstantinopolin aggressiivisuus Kaukasuksen politiikassa sai aikaan syyttelevän epäluottamuksen ilmapiirin ja esti kahden kristityn valtion tehokkaan yhteistyön yhteistä uhkaansa vastaan. Jos Bagratin hallinnon kulmakivi oli Georgian Bagrationi-dynastian hegemonia Kaukasuksella, hänen politiikkansa voidaan ymmärtää yritykseksi ajaa bysanttilaiset ja seldžukit toisiaan vastaan.


title: Bagrat IV

text: Pian Bagratin valtaannousun jälkeen Konstantinos VIII lähetti armeijan valloittamaan keskeisen Artanudžin kaupunkilinnoituksen (nykyinen Ardanuç Turkissa) georgialaisen prinssi Demetren puolesta. Demetre kuului Bagrationi-dynastian nuorempaan haaraan, jonka Bagrat IV:n isoisä Bagrat III oli karkottanut läänitysalueeltaan Artanudžista 1010-luvun alussa. Useat georgialaiset aateliset loikkasivat bysanttilaisten puolelle, mutta Bagratin uskolliset alamaiset taistelivat hyökkäystä vastaan itsepäisesti.


title: Bagrat IV

text: Konstantinoksen kuolema vuonna 1028 keskeytti Bysantin hyökkäyksen, ja vuonna 1030 kuningatar Mariam vieraili uuden keisari Romanos III:n luona (hallitsi 1028–1034). Hän neuvotteli keisarin kanssa rauhansopimuksen ja palasi Georgiaan korkean, pojalleen tarkoitetun bysanttilaisen kuropalates-arvonimen kanssa vuonna 1032. Mariam toi hänelle myös vaimon, bysanttilaisen prinsessa Helenan. Helena oli keisari Romanoksen veljen Basileios Argyropouloksen tytär, ja avioliitto tarkoitettiin diplomaattiseksi yritykseksi solmia strateginen liitto maiden välille. Helena kuitenkin kuoli pian saavuttuaan Kutaisiin, mikä salli Georgian hovin yrittää vielä uutta diplomaattisuhdetta, kun Bagrat meni naimisiin Pohjois-Kaukasuksen kristityn valtion Alanian kuninkaan tyttären Borenan kanssa.


title: Bagrat IV

text: Vuonna 1033 hovi joutui jälleen uuden dynastisen kiistan keskelle. Tällä kertaa oli kyse Bagratin velipuolesta Demetrestä, joka oli Giorgi I:n poika hänen toisesta avioliitostaan Alanian Aldan kanssa. Demetre ja Alda asuivat Anakopiassa, abhasialaisessa linnoituksessa, jonka heille oli luovuttanut edesmennyt kuningas Giorgi I. Jotkut korkea-aateliset yrittivät käyttää hyödykseen Demetren mahdollisia valtaannousutoiveita Bagratia vastaan. Vaikka yritys epäonnistuikin, Georgian hovi ei onnistunut saamaan Demetren uskollisuutta puolelleen. Bagratin uhkaamana leskikuningatar Alda loikkasi Bysantin puolelle ja luovutti Anakopian keisari Romanos II:lle, joka antoi vuorostaan Aldan pojalle Demetrelle "magistros"-arvonimen.


title: Bagrat IV

text: Vuonna 1039 Demetre palasi Georgiaan bysanttilaisten joukkojen kanssa. Tällä kertaa häntä tuki Kldekarin herttua Liparit IV Liparitidi-suvusta, Georgian vaikutusvaltaisin aatelinen.


title: Bagrat IV

text: Liparit oli trialetilaisen alueen herttua ja myöhemmin kuninkaallisten armeijoiden komentaja, joka oli ilmaantunut poikakuningas Bagratin puolustajaksi 1030-luvulla. Liparitin sodankäyntitaidot olivat osoittautuneet hyödyllisiksi jälleen kerran vuonna 1034, kun hän voitti georgialais-armenialaisen armeijan komentajana šaddadidien joukot Arranissa. Vuonna 1038 Liparit oli valtaamaisillaan Georgian muinaisen pääkaupungin Tbilisin, joka oli ollut islamilaisen emiraatin hallussa 700-luvulta saakka. Liparitin kasvavaa valtaa pelkäävät georgialaiset aateliset kuitenkin suostuttelivat Bagratin vetämään hänen armeijansa takaisin ja estivät siten suunnitelman onnistumisen. Liparitista tuli kuninkaan vannoutunut vihollinen, ja hän aloitti aktiivisen yhteistyön bysanttilaisten kanssa kostaakseen Bagratille ja hänen aatelisilleen.


title: Bagrat IV

text: Kruununtavoittelija Demetren puolesta taistellut Liparit sai joitakin voittoja Bagratia vastaan. Demetren kuolemasta huolimatta vuonna 1042 Liparit jatkoi taisteluaan yhdessä bysanttilaisten ja Lorrin hallitsija Daavid I:n kanssa. Hävittyään Sasiretin taistelun Bagratin hallittaviksi jäivät vain Georgian läntiset provinssit. Seldžukkien Anatolian-sotien aikana vuonna 1048 Liparit, joka oli taistellut Bysantin puolella, otettiin vangiksi Kapetroun taistelussa. Bagrat käytti tämän hyödykseen ottaen jälleen haltuunsa itäiset alueensa. Kuninkaan onni kääntyi kuitenkin nopeasti, kun Liparit palasi vankeudestaan. Kapinallinen herttua pakotti Bagratin pakenemaan Konstantinopoliin, jossa häntä pidäteltiin Liparitin juonittelujen tuloksena kolmen vuoden ajan. Bagratin poissa ollessa vuosina 1050–1053 Liparit käytännössä hallitsi Georgiaa: hän jopa asetti Bagratin pojan Giorgin kuninkaaksi ja julisti itsensä sijaishallitsijaksi. Bagratin paluun jälkeen Liparit taisteli jälleen kuningasta vastaan. Lopulta vuonna 1060 hänen seuraajansa solmivat salaliiton ja luovuttivat hänet kuningas Bagratille, joka pakotti hänet luostariin. Nyt Bagrat sai tilaisuuden rajoittaa dynastiansa prinssien vaikutusvaltaa, alistaa Lorrin ja Kakhetin kuninkaat vasalleikseen ja ottaa lyhyeksi aikaa haltuunsa Tbilisin.


title: Bagrat IV

text: 1060-luvulla Bagratia uhkasi aiempaa vakavampi ongelma: seldžukit alkoivat edetä Alp Arslanin johdossa Georgian raja-alueille. Bagratin täytyi ostaa rauhaa naittamalla veljentyttärensä Alp Arslanille.


title: Bagrat IV

text: Seldžukkien uhka sai Georgian ja Bysantin hallinnot yrittämään läheisempää yhteistyötä. Varmistaakseen liiton syntymisen Bagratin tytär Marta (Maria) meni joskus vuosien 1066 ja 1071 välillä naimisiin Bysantin hallitsija Mikael VII Dukasin kanssa. Avioliitto georgialaisen prinsessan kanssa oli ennennäkemätön, ja Georgiassa se tulkittiin Bagratin diplomaattiseksi menestykseksi.


title: Bagrat IV

text: 10. joulukuuta 1068 Alp Arslan marssi Lorrin ja Kakhetin kuninkaiden sekä Tbilisin emiirin saattamana jälleen Bagratia vastaan. Kartlin ja Argvetin provinssit miehitettiin ja ryöstettiin. Bagratin pitkäaikaisille kilpailijoille, Arranin šaddadideille, annettiin korvaukseksi Tbilisin ja Rustavin linnoitukset. Kun Alp Arslan lähti Georgiasta, Bagrat otti Kartlin takaisin haltuunsa heinäkuussa 1069. Al-Fadl ibn Muhammad, eräs šaddadideista, leiriytyi Isaniin (Tbilisin lähiöön Mtkvari-joen vasemmalla rannalla) ja tuhosi maaseutua 33 000 miehen voimin. Bagrat kuitenkin voitti hänet ja pakotti šaddadidijoukot vetäytymään. Matkallaan Kakhetin läpi Fadl joutui paikallisen hallitsijan Aghsartan I:n vangiksi. Vaikka Bagrat joutui luovuttamaan useita linnoituksiaan Iori-joen varrelta, hän maksoi lunnaat Fadlista ja sai hänet luovuttamaan Tbilisin, jossa hän nosti valtaan paikallisen emiirin vasallikseen.


title: Bagrat IV

text: Bagratin hallinnon viimeiset vuodet osuivat yhteen, professori David Marshall Langin sanoin, "itäisen kristikunnan viimeisen fiaskon" kanssa: Manzikertin taistelussa Alp Arslan aiheutti Bysantin armeijalle murskatappion ja otti keisari Romanos IV:n, joka kuoli pian kurjuudessa, vangikseen. Bagrat IV kuoli seuraavana vuonna 24. marraskuuta 1072, ja hänet haudattiin Tšqondidin luostariin. Valtaistuin siirtyi hänen pojalleen Giorgi II:lle.


title: Joutjärvi

text: Joutjärvi on Lahden Möysässä sijaitseva vajaan 40 hehtaarin suuruinen järvi. Järven keskisyvyys on 3,4 metriä. Järvi kuuluu Kymijoen vesistön Vesijärven valuma-alueeseen ja sen laskujoki on Joutjoki, joka saa alkunsa järven itäpäästä ja joka nykyään aluksi alittaa maantien ja Lahti–Heinola-radan.


title: Joutjärvi

text: Järven länsirannalla on melontaseura Vesisamoilijoiden ylläpitämä Vellamo-melontakeskus (Joutjärven melontakeskus), joka toimii kilpamelonnan harjoittelukeskuksena. Kesäisin järven poikki Möysän rannasta Jovinrantaan on merkitty melontaradat länsi–itä-suunnassa.


title: Joutjärvi

text: Möysän koulu toimii järven länsirannan lähellä melontakeskuksen naapurina. Järven länsirannalla Möysän koulun pohjoispuolella on yleinen uimaranta (Uimarannantie). Itäiseltä Jovinrannalta uimaranta lakkautettiin jo 1980-luvulle tultaessa. Sinne alkoi kasvaa lumpeita rehevöitymisen seurauksena. Järven pohjoisrannalle on perustettu korvaava uimaranta Kokkokallion länsipuolelle.


title: Joutjärvi

text: Joutjärven itärannan puolella on Merivaaran tehdas, joka on toiminut paikalla vuodesta 1978. Aiemmin paikalla oli Jovi Oy. Merivaara valmistaa sairaalasänkyjä. Jovi Oy valmisti tehtaassa muun muassa lastenrattaita ja naulakoita sekä muita metalliteollisuuden tuotteita. 1978 lähinnä Helsingin Osakepankin aikaansaamasta konkurssihakemuksesta konkurssiin ajautuneen Jovi Oy:n tilat siirtyivät Instrumentariumille, minkä jälkeen tuotantolaitoksista tuli Merivaaran yksikkö.


title: Viro yleisurheilun maailmanmestaruuskilpailuissa

text: Viro on osallistunut yleisurheilun ulkoratojen täyden ohjelman maailmanmestaruuskilpailuihin vuodesta 1993 alkaen. Se on saavuttanut yhteensä kahdeksan mitalia, joista kaksi on kultaa, neljä hopeaa ja kaksi pronssia. Mitaleista seitsemän on miesten heittolajeista ja yksi miesten kymmenottelusta.


text: Viron ainoat maailmanmestarit ja samalla ainoat useampikertaiset MM-mitalistit ovat keihäänheittäjä Andrus Värnik ja kiekonheittäjä Gerd Kanter. Värnik voitti hopeaa Pariisissa 2003 ja kultaa Helsingissä 2005. Kanter sai hopeaa Helsingissä 2005, kultaa Osakassa 2007, pronssia Berliinissä 2009, hopeaa Daegussa 2011 sekä pronssia Moskovassa 2013. Maan ensimmäinen MM-mitalisti oli Edmontonissa 2001 kymmenottelun hopeaa saavuttanut Erki Nool.


text: Kahdeksan parhaan joukkoon Berliinin MM-kilpailuissa 2009 ylsi Gerd Kanterin lisäksi vain kahdeksanneksi sijoittunut pituushyppääjä Ksenija Balta ja Daegussa 2011 toinen kiekonheittäjä Märt Israel, joka sijoittui neljänneksi. Moskovassa 2013 toiseksi paras virolainen oli kahdeksanneksi keihäänheitossa sijoittunut Risto Mätas. Pekingissä 2015 Kanter sijoittui kiekonheitossa neljänneksi ja oli ainoa virolainen pistesijoille päässyt urheilija. Lontoossa 2017 pistesijoille ylti kymmenottelija Janek Õiglane.